***Нацрт***

**СТРАТЕГИЈА**

**ЗА ПРЕВЕНЦИЈУ И ЗАШТИТУ ДЕЦЕ ОД НАСИЉА**

**ЗА ПЕРИОД ОД 2018. ДО 2022. ГОДИНЕ**

**Београд, јул 2018. године**

Садржај:

[1. УВОД 4](#_Toc497921407)

[1.1. Основни принципи 6](#_Toc497921408)

[2. ПОЛАЗНЕ ОСНОВЕ 6](#_Toc497921409)

[2.1. Међународни правни оквир 6](#_Toc497921410)

[2.2. Институционални механизми 8](#_Toc497921411)

[2.3. Стратешки оквир 10](#_Toc497921412)

[2.4. Нормативни оквир 11](#_Toc497921413)

[2.5. Дефиниције појмова 13](#_Toc497921414)

[2.5.1. Дефиниција детета 13](#_Toc497921415)

[2.5.2. Дефиниција насиља према детету 14](#_Toc497921416)

[2.6. Истраживања о распрострањености и облицима насиља, детерминантама и факторима ризика за насиље према деци 19](#_Toc497921417)

[2.6.1. Насиље у породици](#_Toc497921418) 20

[2.6.2. Насиље у образовно-васпитним установама 21](#_Toc497921419)

[2.6.3. Насиље у установама социјалне заштите 22](#_Toc497921420)

[2.6.4. Насиље у друштвеној заједници 23](#_Toc497921421)

[2.6.5. Насиље у дигиталном простору 25](#_Toc497921422)5

[2.7. Подаци о интервенцијама за спречавање и сузбијање насиља над децом и за заштиту и подршку деци која су доживела или су у ризику да доживе насиље 25](#_Toc497921423)5

[2.7.1. Интервенције усмерене на унапређење институционалних и организационих механизама 26](#_Toc497921424)6

[2.7.2. Интервенције усмерене на промену вредности, ставова и компетенција](#_Toc497921425) 30

[2.7.3. Интервенције усмерене на директну заштиту и подршку деци изложеној насиљу или под ризиком од насиља 33](#_Toc497921426)3

[2.8. Главне слабости система за превенцију и заштиту деце од насиља 37](#_Toc497921427)6

[2.9. Кључни приоритети за политике унапређења превенције и заштите деце од насиља 39](#_Toc497921428)8

[3. ВИЗИЈА И ЦИЉЕВИ](#_Toc497921429) 41

[3.1. Визија](#_Toc497921430) 41

[3.2. Општи циљ](#_Toc497921431) 41

[2.3. Посебни циљеви 41](#_Toc497921432)

[4. МЕРЕ И АКТИВНОСТИ](#_Toc497921433) 41

[5. УПРАВЉАЊЕ СТРАТЕГИЈОМ 47](#_Toc497921435)6

[6. СРЕДСТВА ЗА СПРОВОЂЕЊЕ СТРАТЕГИЈЕ 48](#_Toc497921436)8

[7. АКЦИОНИ ПЛАНОВИ 48](#_Toc497921437)8

[8. ЗАВРШНА ОДРЕДБА 49](#_Toc497921438)8

# 1. УВОД

Насиље над децом је феномен који је присутан у свим друштвима, културама и деловима света. Велики број деце свакодневно трпи насиље. Насиље над дететом представља грубо кршење права детета. Насиље изазива патњу детета, озбиљно угрожава развој, добробит, па и сам живот детета, а последице су често тешке и дуготрајне, могу се протезати и у одрасло доба, па и у следеће генерације путем механизма тзв. међугенерацијског преношења насиља.[[1]](#footnote-1)

Према коначним резултатима пописа становништва, домаћинстава и станова 2011. године у Републици Србији живи 1.263.128 деце.[[2]](#footnote-2) Деца чине око 21% становништва. У складу са процесима који се одвијају у Републици Србији у области социјалне заштите, здравства, унутрашњих послова, образовно-васпитног система, правосуђа и др. – сви системи имају обавезу да заштите дете од насиља и обезбеде му одговарајућу подршку. Обим и врста подршке коју институције појединих система спроводе зависе од надлежности датих институција, дефинисаних релевантним законима и подзаконским актима, као и од организационих капацитета, људских и финансијских ресурса којима институција располаже.

Право на заштиту од свих облика насиља представља основно право сваког детета, a утврђено je Конвенцијом о правима детета и низом међународних и регионалних уговора у области заштите људских права које је Република Србија ратификовала. Систем заштите деце од насиља може бити успешно унапређен кроз партнерства органа државне управе, територијалне аутономије и локалне самоуправе, јавног сектора (система образовања и васпитања, система здравствене заштите, система социјалне заштите, унутрашних послова и др.), правосуђа, цивилног друштва, породице и појединаца.

Спречавање и сузбијање насиља над децом и заштита деце од насиља представљају један од приоритета националне политике Републике Србије. Општи оквир политика везаних за децу у периоду од 2004–2015. дефинисан је у Националном плану акције за децу. Као део овог плана, Влада Републике Србије, на седници одржаној 5. августа 2005. године усвојила је Општи протокол за заштиту деце од злостављања и занемаривања са циљем да се обезбеди оквир за успостављање ефикасне, оперативне, међусекторске мреже за заштиту деце од злостављања, занемаривања, експлоатације и насиља. Поред Општег протокола, усвојени су и посебни секторски протоколи, који су дефинисали посебне улоге и процедуре у заштити деце од злостављања и занемаривања за сваки од релевантних сектора у оквиру система заштите - систем рада и социјалне заштите, образовања, полиције, здравства и правосуђа.

Влада Републике Србије је 2008. године донела Националну стратегију за превенцију и заштиту деце од насиља за период 2009-2015, а током 2010. године и Акциони план за њено спровођење. Паралелно са реформама у области политика, унапређени су закони ради бољег решавања проблема насиља према деци.

Иако по истеку периода важења Националне стратегије, није извршена формална евалуација утицаја њене примене, резултати бројних доступних истраживања, који указују да је насиље према деци у Србији и даље раширена појава, представљају валидан основ за доношење нове стратегије. Вредан извор података представља национални извештај о истраживању „ Насиље према деци у Србији. Детерминанте, фактори и интервенције“.[[3]](#footnote-3) Ова студија спроведена је као део ширег процеса - Процеса истраживања за политике и праксе – који је покренула УНИЦЕФ канцеларија за истраживања- Innocenti.

У Републици Србија спроводи се процес опсежних друштвених, политичких и економских реформи. Временом је дошло до темељне реформе правног система Републике Србије, усвојени су бројни материјални и процесни закони, што је значајно утицало и на данашњу међународну позицију Републике Србије, која је у марту 2012. године постала кандидат за чланство у Европској унији. У јануару 2014. године, у Бриселу, одржана је прва међувладина конференција између Србије и ЕУ, чиме је означен почетак приступних преговора. Овај процес захтева даље усклађивање националног законодавства са стандардима или прописима Европске уније, као и њихово пуно спровођење. То се односи и на област превенције и заштите деце од насиља, у којој су извршене бројне и значајне реформе са којима и у наредном периоду треба наставити.

Србија је у јулу 2016. године отворила поглавље 23 у процесу евро-интеграција. У саставу обавеза у овој области очекује се да ће примена Акционог плана за Поглавље 237 бити један од приоритета Владе. Овај план предвиђа израду новог „Вишегодишњег стратешкег оквира за превенцију и заштиту деце од насиља” у 2017. години и ревизију „меких” законских прописа (Општег и посебних протокола).

Подаци из истраживања указују да је насиље према деци распростањено у свим окружењима у којима деца живе и бораве: у породици, предшколској установи, школи, институцијама (за децу без родитељског старања, децу са инвалидитетом, децу у сукобу са законом) и другим. У порасти је и дигитално насиље, као реалитивно нов феномен.

Физичко насиље и физичко кажњавање деце и ученика у образовно-васпитним установама експлицитно је забрањено Законом о основама система образовања и васпитања, члан 111. Међутим, иако међународне конвенције које је наша земља ратификовала, забрањују телесно кажњавање деце у свим окружењима, Република Србија још увек није законом експлицитно забранила и прописала санкције за примену телесног кажњавања деце у породици, дневним боравцима, алтернативном систему бриге о деци.

Наведени оквирни увиди у феномен насиља над децом, чине снажан скуп разлога за доношење новог стратешког документа усмереног ка превенцији и заштити деце од насиља.

## 1.1. Основни принципи

Основни принцип на којем се Стратегија заснива јесте поштовање и примена права детета садржаних у Конвенцији о правима детета, према којој дете има право на слободу од свих облика насиља, злостављања, злоупотребе или занемаривања. Обавеза државе је да примени мере за спречавање насиља над децом и да обезбеди заштиту детета од свих облика насиља у свим окружењима: у породици, установама, институцијама и широј друштвеној средини. Сви облици насиља, злостављања, злоупотреба или занемаривања детета, којима се угрожава или нарушава физички, психички и морални интегритет личности детета представљају повреду једног од основних права детета - права на живот, опстанак и развој.

Мере за спречавање насиља и за заштиту деце од свих облика насиља које се предлажу у Стратегији у складу са основним правима детета садржаним у Конвенцији о правима детета, а то су: право на недискриминацију (члан 2), право на превасходност најбољег интереса детета (члан 3), право на живот, опстанак и развој (члан 6) и право на партиципацију (члан 12).

Стратегија се односи на сву децу, без дискриминације, односно, без обзира на породични статус, етничко порекло, пол, језик, вероисповест, националност и друга лична својства.

Најбољи интерес детета треба да буде од превасходног значаја у свим активностима које се тичу деце, то јест подразумева да интерес детета има предност над интересом родитеља, односно старатеља, установе, институције или заједнице, у ситуацијама када се ови интереси разликују од интереса детета.

Партиципација детета подразумева да дете има право на слободно изражавање свога мишљења и право да се његово мишљење узме у обзир у свим стварима и поступцима који га се непосредно тичу, у зависности од узраста детета, когнитивних, емоционалних, социјалних способности. Партиципација се обезбеђује давањем примерених информација детету, консултовањем детета и учешћем у одлучивању у свим фазама процеса превенције и заштите, и то на начин који одговара узрасту и развојним способностима детета.

# 2. ПОЛАЗНЕ ОСНОВЕ

## 2.1. Међународини правни оквир

Ратификовањем ***Конвенције о правима детета***[[4]](#footnote-4), која је ступила на снагу 2. новембра 1990. године наша држава је преузела обавезу да примењује мере за спречавање насиља над децом и да обезбеди заштиту детета од свих облика насиља у породици, установама, институцијама и широј друштвеној средини, и то од: физичког и менталног насиља, злоупотребе и занемаривања (члан 19); свих облика сексуалног израбљивања и сексуалне злоупотребе (члан 34); насилног одвођења деце и трговине децом (члан 35); свих других облика експлоатације штетних за дете (члан 36); мучења, нехуманих и понижавајућих поступака и кажњавања (члан 37). Конвенција такође одређује обавезу државе да обезбеди мере подршке за физички и психички опоравак детета – жртве насиља и социјалну реинтеграцију детета (члан 39). Поред Конвенције о правима детета, Република Србија је ратификовала и два додатна протокола која су донета уз Конвенцију о правима детета: Факултатитвни протокол о продаји деце, дечјој проституцији и дечјој порнографији и Факултативни протокол о учешћу деце у оружаним сукобима 2002. године.[[5]](#footnote-5)

**Праћење примене Конвенције о правима детета**. Комитет за права детета прати извршавање обавеза које су државе преузеле потписивањем Конвенције. Државе имају обавезу да овом Комитету достављају извештаје о примени одредаба КПД.

**Међународни пакт о грађанским и политичким правима и Међународни пакт о економским, социјалним и културним правима**. У оквиру Уједињених нација 1966. године, донети су пактови о правима човека: 1) Међународни пакт о грађанским и политичким правима[[6]](#footnote-6), који одредбом члана 8. забрањује сваки облик ропства, робовског положаја и принудног рада; 2) Међународни пакт о економским, социјалним и културним правима[[7]](#footnote-7) у члану 10. препоручује државама да санкционишу сваку економску експлоатацију младих људи, као и рад у условима који могу бити опасни по њихов живот. Наведени пактови потврдили су неке ставове из Универзалне декларације о људским правима (1948) и створили оквир у коме се развио, између осталог, систем међународноправне заштите деце.

**Конвенција о заштити деце од сексуалног искоришћавања и сексуалног злостављања** („Ланзарот конвенција”) Савета Европе (2007/2010) је најобухватнији правни инструмент о заштити деце од сексуалног искоришћавања и сексуалног злостављања, којим су обухваћене све врсте сексуалних кривичних дела на штету малолетних лица (укључујући сексуално злостављање деце, искоришћавање деце у проституцији и порнографији, излагање деце сексуалним садржајима и активностима) и кажњавање истих.

**Конвенција Савета Европе о спречавању и борби против насиља над женама и насиља у породици (Истанбулска конвенција)[[8]](#footnote-8)**прописује обавезе државе у заштити и подршци за децу сведоке насиља према женама и насиља у породици, заштиту жртава од даљег насиља, обезбеђивање делотворне сарадње између свих надлежних државних органа у пружању заштите и подршке жртвама и сведоцима свих облика насиља обухваћених Конвенцијом, укључујући и упућивање на опште и специјализоване службе подршке. Битна новина коју уводи ова конвенција јесте да децу сведоке насиља сматра такође жртвама насиља.

**Конвенција о високотехнолошком криминалу** („Будимпештанска конвенција”) Савета Европе (2001), садржи дефиницију шта се може сматрати искоришћавањем деце у порнографији и дефинише активности које су повезане са производњом или дистрибуцијом порнографског материјала.

**Конвенцијом Међународне организације рада (МОР) број 138** (1973) прописан је највиши стандард у области минималног узраста за запошљавање. Конвенција се односи на све области рада, како плаћеног тако и неплаћеног, и подиже старосну границу за
запошљавање на 15 година. Њоме се дефинише политика усмерена ка
искорењивању дечјег рада. Конвенцијом је прописано да дете мора пре
запослења завршити основно (обавезно) образовање, на основу програма државе у којој живи.

**Конвенција МОР број 182 о најгорим облицима дечјег рада** (1999) односи се на сву децу млађу од 18 година и по први пут дефинише најгоре облике дечијег рада на следећи начин: „ а) сви облици ропства или обичаја сличних ропству, као што су продаја и кријумчарење деце, дужничко ропство и кметство и принудни или обавезни рад, укључујући принудно или обавезно регрутовање деце за учешће у оружаним сукобима; б) коришћење, набављање или нуђење детета ради проституције, производње порнографије или за порнографске представе; ц) коришћење, набављање или нуђење детета за недозвољене активности, нарочито за производњу и кријумчарење дроге онако како су дефинисане релевантним међународним уговорима; д) рад који је, по својој природи или околностима у којима се обавља, вероватно штетан по здравље, безбедност или морал деце.“

Међународни правни оквир за ову стратегију представља и Европска социјална повеља (1961) и Европска ревидирана социјална повеља; Европска конвенција о остваривању дечјих права; Стратегија СЕ о правима детета 2016-2021; Агенда одрживог развоја УН 2030 и др.

У контексту ЕУ интеграција Србије постоји потреба за усаглашавањем прописа са ЕУ стандардима у области заштите деце.

## 2.2. Институционални механизми

**Одбор за права детета Народне Скупштине**. У Народној скупштини Републике Србије 2010. године формиран је Одбор за права детета као посебно стално радно тело. Председник Одбора је председник Народне скупштине. Поред председника Народне скупштине, Одбор чине потпредседници Народне скупштине, представници посланичких група у Народној скупштини и председник Одбора за рад, социјална питања, друштвену укљученост и смањење сиромаштва.

**Савет за права детета** је саветодавно тело Владе Републике Србије. Ово тело формирано је 2002. године са задацима да: иницира мере за усклађивање политике Владе у областима које се односе на децу и младе (здравство, образовање, култура, социјална питања); иницира мере за изграђивање целовите и кохерентне политике према деци и младима; дефинише препоруке за остваривање важних социјалних индикатора у области бриге о деци и предлаже политике остваривања права деце у складу са Конвенцијом УН о правима детета; анализира ефекте предузетих мера надлежних органа по децу, младе, породице са децом и наталитет; као и да прати остваривање и заштиту права детета у Србији.

**Савет за праћење примене препорука механизама УН за људска права** је Влада Републике основала 25.12.2014. године са задатком да прати примену свих препорука које наша држава добија од Савета за људска права УН у оквиру циклуса универзалног периодичног прегледа и уговорних тела УН за људска права.

**Савет за праћење и унапређење рада органа кривичног поступка и извршења кривичних санкција према малолетницима** образован је 2009. године, на предлог Министарства правде, у складу са Законом о малолетним учиниоцима кривичних дела и кривичноправној заштити малолетних лица[[9]](#footnote-9). Делокруг рада Савета односи се на праћење примене одредаба закона и других подзаконских аката и давање иницијатива за њихову измену.

**Савет за борбу против трговине људима** образован је одлуком Владе[[10]](#footnote-10), ради координације националних и међународних активности за борбу против трговине људима, разматрања извештаја релевантних тела међународне заједнице о трговини људима, заузимања ставова и предлагања мера за спровођење препорука од стране међународних тела у борби против трговине људима, праћења и оцењивања напретка у спровођењу Стратегије превенције и сузбијања трговине људима, посебно женама и децом и заштите жртава 2017-2022[[11]](#footnote-11) и Акционог плана за њено спровођење, као и ради усклађивања поступања надлежних државних органа и других организација и институција које су од значаја за борбу против трговине људима и предлагања мера за решавање уочених проблема и ангажовања потребних ресурса.[[12]](#footnote-12)

**Заштитник грађана** је независни државни орган који штити и унапређује остваривање права грађана контролишући да ли органи и организације које обављају јавна овлашћења свој посао раде законито и правилно. Један од заменика Заштитника грађана је заменик за права детета и родну равноправност.

**Координационо тело за родну равноправност** основала је Влада (2014)[[13]](#footnote-13) ради разматрања питања и координисања рада органа државне управе у вези са родном равноправношћу, у циљу унапређења родне равноправности у Србији.

**Повереник за заштиту равноправности** установљен је као независни државни орган *Законом о забрани дискриминације* (2009). Основни задатак овог органа је да својим деловањем утиче на сузбијање свих видова, облика и случајева дискриминације.

**Ресорна министарства** за област рада и социјалне заштите, здравства, образовања и васпитања, унутрашњих послова, правде, информационог друштва, локалне самоуправе, и омладине и спорта представљају значајне институционалне механизме за заштиту деце.

**Правосудни органи** имају надлежности у заштити малолетних лица од злостављања и занемаривања, кривичном поступку према малолетним учиниоцима кривичних дела, породичноправним и другим стварима, у складу са законом.

## 2.3. Стратешки оквир

**Општи протокол за заштиту деце од злостављања и занемаривања** Влада је донела 5. августа 2005. године. Општи циљеви Протокола су: унапредити добробит деце кроз спречавање злостављања и занемаривања; осигурати брз и координисани поступак који штити дете од даљег злостављања и занемаривања и обезбедити терапијску помоћ детету и породици; осигурати да су сви предузети поступци и одлуке, током целог поступка, у најбољем интересу детета. Циљна група овог протокола су сва деца чија је добробит угрожена, одсносно: деца у свим ситуацијама (у породици и ван породице); сва деца у земљи, без обзира на правни статус, етничко порекло, родну припадност и било које друге социјалне или индивидуалне карактеристике. Протокол је обавезан за све пружаоце услуга, укључујући невладине организације, као и оне који одређују политике заштите деце.

**Посебни протоколи**. Поред Општег протокола за заштиту деце од злоставања и занемаривања, донети су и посебни протоколи који се односе на образовно-васпитни систем, област здравствене заштите, социјалне заштите, правосуђа, унутрашњих послова и инспекције рада.

Доношењем **Стратегије превенције и заштите од дискриминације за период 2014-2018. године** (2013) Република Србија се определила за системску изградњу институционалног и законодавног оквира, као и механизама борбе против дискриминације. Стратегијом је усаглашен систем мера, услова и инструмената јавне политике које Република Србија треба да спроведе ради спречавања односно смањења свих облика и посебних случајева дискриминације, посебно према одређеним лицима односно групама лица с обзиром на њихово лично својство. У овом стратешком документу деца су препозната као једна од девет осетљивих група.

**Национална стратегија за младе за период од 2015. до 2025. године** (2015) утврђује основне принципе за унапређење друштвеног положаја младих и стварање услова за остваривање права и интереса младих у свим областима.

**Стратегија о спречавању злоупотребе дрога од 2014. до 2021. године** (2015), има за циљ да обезбеди и унапреди јавно здравље, општу добробит за појединца и друштво, да осигура и унапреди висок ниво безбедности становништва, као и да понуди балансиран, интегративан приступ проблему дрога, заснован на доказима.

**Стратегију за социјално укључивање Рома и Ромкиња у Републици Србији за период од 2016. до 2025. године**, Влада Републике Србије усвојила је 2016. године. Ова стратегија односи се на следеће области: образовање, становање, запошљавање, здравље и социјална заштита.

**Национална стратегија за родну равноправност за период од 2016. до 2020. године** (2016) садржи меру које се односи на спречавање раних и принудних бракова, посебно ромских девојчица и младих жена и пружање подршке младим женама и младим мајкама за наставак школовања.

**Стратегија превенције и сузбијања трговине људима, посебно женама и децом и заштите жртава за период од 2017. до 2022**. (2017) други је стратешки документ Владе Србије који је донет у циљу решавања проблема трговине људима. Стратегијом су конципирани свеобухватни одговори друштва на трговину људима, у складу са новим изазовима, ризицима и претњама. Стратегија се усмерена ка унапређењу система превенције, помоћи и заштите жртава и сузбијању трговине људима, посебно жена и деце.

**Стратегијом развоја информационе безбедности у Републици Србији за период од 2017-2020 године** утврђено је да је за адекватну заштиту деце на интернету неопходно подизање свести и родитеља и деце, као и јачање улоге школе кроз одговарајуће школске програме о безбедним начинима коришћења интернета и других информационих технологија.

**Стратегијом развоја систем извршења кривичних санкција у Републици Србији до 2020. године** (2013) предвиђено је побољшање услова за смештај малолетника, као и унапређење специјализованих и индивидуализованих програма поступања за посебно осетљиве групе у циљу успешне ресоцијализације и реинтеграције.

## 2.4. Нормативни оквир

Према **Уставу Републике Србије**[[14]](#footnote-14), деца уживају људска права примерено свом узрасту и душевној зрелости; деца су заштићена од психичког, физичког, економског и сваког другог искоришћавања или злоупотребљавања (члан 64. ст. 1. и 3.). Уставом је прописана посебна заштита породице, мајке, самохраног родитеља и детета. (члан 66.)

**Породични закон**[[15]](#footnote-15) дефинише и забрањује насиље у породици и установљава обавезу државе да предузме све потребне мере за заштиту детета од занемаривања, физичког, сексуалног и емоционалног злостављања и од сваке врсте експлоатације.

**Законом о социјалној заштити**[[16]](#footnote-16) одређени су циљеви социјалне заштите који се остварују обезбеђењем материјалне подршке појединцу односно породици која има потребе за њом, али и пружањем услуга социјалне заштите. Корисници услуга социјалне заштите су и деца жртве злостављања, занемаривања, насиља и експлоатације.

**Законом о спречавању насиља у породици[[17]](#footnote-17)**уређује се спречавање насиља у породици и поступање државних органа и установа у спречавању насиља у породици и пружању заштите и подршке жртвама насиља у породици.

**Кривични законик***[[18]](#footnote-18)* нормативноправно сагледава дете у контексту кривичне одговорности, заштите од кривичних дела и сл. Овим закоником посебно се санкционишу кривична дела која у свом бићу имају елементе насиља, занемаривања, злоупотребе, злостављања и експлоатације малолетних лица, а као посебан облик квалификованог кривичног дела прописује се дело учињено према малолетном лицу млађем од 14 година.

**Закон о малолетним учиниоцима кривичних дела и кривичноправној заштити малолетних лица**[[19]](#footnote-19) садржи одредбе које се примењују према малолетним учиниоцима кривичних дела, одредбе које се односе се материјално кривично право, органе који га примењују, кривични поступак и извршење кривичних санкција према овим учиниоцима кривичних дела, као и посебне одредбе о заштити деце и малолетника као оштећених у кривичном поступку.

**Законом о посебним мерама за спречавање вршења кривичних дела против полне слободе према малолетним лицима[[20]](#footnote-20)**прописују се посебне мере које се спроводе према учиниоцима кривичних дела против полне слободе извршених према малолетним лицима одређених истим законом и уређује вођење посебне евиденције лица осуђених за та кривична дела. Сврха закона је да се учиниоци кривичних дела против полне слободе извршених према малолетним лицима спрече да врше ова дела.

**Закон о забрани дискриминације**[[21]](#footnote-21)садржи одредбе о забрани дискриминације деце. Законом је прописано да је забрањено дискриминисати дете, односно малолетника према одређеним статусима, тј. личним својствима самог детета, родитеља, старатеља и чланова породице.

**Законом о основама система образовања и васпитања[[22]](#footnote-22)**садржи одредбе о забрани дискриминације, насиља, злостављања и занемаривања и забрани понашања којима се вређа углед, част или достојанство детета и ученика. Законом је забрањено физичко, психичко, социјално, сексуално, дигитално и свако друго насиље, злостављање и занемаривање детета.

**Законом о спорту[[23]](#footnote-23)** прописано је да је у области спорта, забрањена свака врста злоупотреба, злостављања, дискриминације и насиља према деци, као и да организације у области спорта и лица која обављају стручно васпитни рад са децом у тим организацијама, као и сви чланови и запослени у организацијама у области спорта, нарочито промовишу равноправност међу децом и активно се супротстављају свим врстама злоупотреба, злостављања, дискриминације и насиља.

**Законо раду***[[24]](#footnote-24)*садржи садржи одредбе којима се посебно штити запослени који није навршио 18 година живота, тј. дете.

**Закон о спречавању злостављања на раду**[[25]](#footnote-25) односи се на заштиту запослених и не прописује посебну заштиту малолетних запослених.

**Закон о здравственој заштити**[[26]](#footnote-26) конституише обавезу свих здравствених радника по којој су дужни да препознају и пријаве насиље над децом, као и да пруже подршку деци и њиховим породицама у складу са својим овлашћењима.

**Други прописи**. Одредбе о деци налазе се и у бројним другим законима и другим прописима, у контексту материје која се тим прописима уређује. Сви ови прописи дететом сматрају лица, у складу са Уставом Републике Србије, Конвенцијом о правима детета и Породичним законом.

## 2.5. Дефиниције појмова

### 2.5.1. Дефиниција детета

Уставом Србије прописано је да је 18. година живота старосна граница која одређује разлику између малолетног и пунолетног лица (члан 37. став 2.). Устав не дефинише експлицитно дете, а овакво одређење у складу је са *Конвенцијом о правима детета*, према којој је дете је људско биће које није навршило осамнаест година живота, ако се, на основу закона који се односи на дете, пунолетство не стиче раније.

*Породичним законом* прописано је да се пунолетство стиче са навршеном 18. годином живота; да се потпуна пословна способност стиче пунолетством и склапањем брака пре пунолетства уз дозволу суда; те да суд може дозволити стицање потпуне пословне способности малолетном лицу које је навршило 16. годину живота, а постало је родитељ и достигло је телесну и душевну зрелост потребну за самостално старање о сопственој личности, правима и интересима (члан 11. ст. 1-3.). Суштински Породични закон, у складу са Уставом и Конвенцијом о правима детета, говори о детету као лицу које није навршило 18 година живота, односно није стеклно потпуну пословну способност пре тог узраста.

Према *кривичном и прекршајном законодавству* малолетним лицем сматра се лице које није навршило 18 година живота. *Дете* је лице које у време извршења кривичног дела или прекршаја није навршило 14 година живота, према коме се не могу изрицати кривичне санкције, већ се могу примењивати искључиво мере социјалне и породичноправне заштите. *Малолетник* је лице које је у време извршења кривичног дела или прекршаја навршило 14, а није навршило 18 година живота – *млађи малолетник* је лице које је у време извршења кривичног дела или прекршаја навршило 14, а није навршило 16 година живота, а *старији малолетник* је лице које је у време извршења кривичног дела или прекршаја навршило 16, а није навршило 18 година живота.

### 2.5.2. Дефиниција насиља према детету

У овом документу израз „насиље“ означава „сваки облик физичког или менталног насиља, повређивања или злостављања, запостављања или немарног поступања, малтретирања или експлоатације, укључујући сексуално злостављање“ као што је наведено у члану 19. став 1. Конвенције о правима детета.

Полазећи од одредаба Конвенције о правима детета, Светска здравствена организација је израдила оперативну дефиницију насиља према којој „злоупотреба или злостављање детета обухвата све облике физичког и/или емоционалног злостављања, сексуалну злоупотребу, занемаривање или немаран поступак, као и комерцијалну или другу експлоатацију, што доводи до стварног или потенцијалног нарушавања здравља детета, његовог преживљавања, развоја или достојанства у оквиру односа који укључује одговорност, поверење или моћ“ (СЗО, 1999)[[27]](#footnote-27). Ова дефиниција се користи у Светском извештају о насиљу и здрављу (2002)[[28]](#footnote-28), као и у Светском извештају о насиљу над децом Генералног секретара УН (2006)[[29]](#footnote-29), прихваћена је и упретходној Стратегији за превенцију и заштиту деце од насиља (2009-2015), и користи се и у овом документу.

У Општем коментару бр. 13 Комитета за права дете: Право детета на слободу од свих облика насиља, истиче се да су потребне јасне оперативне правне дефиниције различитих облика насиља наведених у члану 19, како би се забранили сви облици насиља у свим окружењима. Из тог разлога следи списак дефиниција различитих облика насиља које се користе у међународним документима које је Република Србија ратификовала и које су највећим делом уткане у домаће законодавство.

**Физичко насиље** над дететом је оно које доводи до стварног или потенцијалног физичког повређивања услед неке интеракције или одсуства интеракције, које потпада под разуман оквир надзора родитеља, или особе која је на положају на коме има одговорност, моћ над дететом или његово поверење (СЗО, 1999). Обухвата широк дијапазон активности као што су ударање, пребијање, шутирање, чупање косе, грижење, гушење, шурење, наношење опекотина, тровање, дављење, везивање коришћењем канапа или ланца, присиљавање детета да за казну остане у положају који узрокује бол или је понижавајући, претња ножем или пиштољем и друго. Може се испољити као изоловани инцидент или понављана активност хроничног карактера.

Телесно кажњавање детета у циљу исправљања или контроле понашања представља злостављање детета. [[30]](#footnote-30),[[31]](#footnote-31). У општем коментару бр. 8 (став 11.), Комитет је дефинисао „телесну“ или „физичку“ казну као свако кажњавање у коме се користи физичка сила са намером да се нанесе одређени, па макар и најмањи, степен бола или нелагоде. То се у највећем броју случајева односи на ударање деце („лупање“, „шамарање“, „батинање по задњици“), шаком или неким предметом – шиба, прут, каиш, ципела, варјача.

**Емоционално насиље,** које се наводи у чл. 19 Конвенције о правима детета као “ментално насиље”, често се описује као психолошко малтретирање, ментално злостављање, вербално злостављање и емотивно злостављање или запостављање и оно може обухватати поступке којима се врши омаловажавање, оцрњивање, окривљавање без разлога, којима се прети, застрашује, ограничава кретање детета, врши дискриминација, исмејава или упражњавају други облици нефизичког, непријатељског или одбацујућег поступања са дететом.

Злостављање путем информационих и комуникационих технологија (ИКТ) као што су мобилни телефони и Интернет (познато као „сајбер злостављање“) представљају ментално насиље.

Специфичан вид менталног насиља јесте и сведочење насиљу у породици[[32]](#footnote-32) [[33]](#footnote-33) било да деца директно посматрају физичко, сексуално или психичко злостављање члана породице, или чују звуке, ударце, крике из непосредне близине, или знају да се насиље дешава или се може десити, односно када накнадно виде последице насиља према члану породице.

Емоционална злоупотреба обухвата и пропуст да се обезбеди развојно прикладна, подржавајућа средина, укључујући и доступност примарне фигуре привржености, тако да би дете могло развити стабилан и пун опсег емоционалних и социјалних способности које одговарају његовом личном потенцијалу, а у складу са контекстом друштва у коме дете живи.[[34]](#footnote-34)

**Сексуално насиље** је укључивање детета у сексуалну активност коју оно не схвата у потпуности, са којом није сагласно или за коју није развојно дорасло и није у стању да се са њом сагласи, или ону којом се крше закони или социјални табуи друштва (СЗО, 1999).[[35]](#footnote-35)У Конвенцији Савета Европе о заштити деце од сексуалног искоришћавања и сексуалног злостављања изричито се наводи да сексуално злостављање детета укључује и следеће видове намерног понашања, који треба да су криминализовани: а) бављење сексуалним активностима са дететом које није навршило правни узраст у коме су сексуалне активности допуштене; б) ступање у сексуалне активности са дететом када је при том примењена принуда, сила или претња; или, злоупотребљен признати положај поверења, ауторитета или утицаја над дететом, укључујући ту и положај у породици; или, злоупотребљена посебно осетљива ситуација у којој се дете налази, његов рањиви положај, првенствено због менталног или физичког хендикепа или зависности[[36]](#footnote-36). У сексуално насиље спада и искоришћавање детета у проституцији и порнографији које се описује код експлоатацију детета.

**Занемаривање и немарно поступање** представља немар или пропуст родитеља, старатеља или другог пружаоца неге да обезбеди развој детета у било којој или свим областима: здравља, васпитања и образовања, емоционалног развоја, исхране, смештаја и безбедних животних услова, а у оквиру разумно расположивих средстава породице или пружаоца неге, што нарушава или може са великом вероватноћом нарушити здравље детета или његов физички, ментални, духовни, морални или друштвени развој. Оно обухвата и пропуст у обављању правилног надзора и заштите детета од повређивања у мери у којој је то изводљиво. (СЗО, 1999). Занемаривање може бити физичко, емоционално, медицинско и едукативно занемаривање или комбинација ових облика.

**Експлоатација детета** односи се на коришћење детета за рад или за друге активности, а у корист других особа. Ове активности нарушавају физичко или ментално здравље, образовање детета, његов морални, или социјални и емоционални развој (СЗО, 1999). Следећи поступци спадају у експлоатацију детета:

* ***Злоупотреба детета у трговини децом, проституцији и порнографији****;*[[37]](#footnote-37)

***Трговина децом*** укључује намамљивање, превоз, пребацивање, скривање или прихват лица млађег од 18 година уз претњу или употребу силе или других облика принуде, отмице односно обмане, преваре, злоупотребе власти или стања угрожености, давање или примање новца или повластица за добијање пристанка лица које има контролу над дететом, са циљем његове експлоатације[[38]](#footnote-38). Намамљивање, превоз, пребацивање, скривање или прихват детета ради искоришћавања сматра се „трговином људима“ чак иако не укључује наведена средства[[39]](#footnote-39);

***Искоришћавање детета за проституцију*** представља ангажовање детета за бављење проституцијом или навођење детета да учествује у проституцији, приморавање детета на проституцију или остваривање зараде од неког другог вида искоришћавања детета у такве сврхе.[[40]](#footnote-40)

***Искоришћавање детета за порнографију*** обухвата производњу, нуђење или стављање на располагање, дистрибуирање или пренос, прибављање, посредовање дечје порнографије или свесно прибављање могућности приступа помоћу информационе или комуникационе технологије дечјој порнографији. Ангажовање детета за учешће, навођење или приморавање детета да учествује у порнографским представама, или остваривање зараде или неки други вид искоришћавања детета у такве сврхе, као и свесно присуствовање порнографским представама у којима учествују деца представља сексуално насиље према детету.[[41]](#footnote-41)

* ***Злоупотреба дечјег рада***[[42]](#footnote-42). Злоупотребом дечјег рада сматра се онај рад детета, који је ментално, психички, социјално и морално опасан и штетан за дете и који утиче на образовање детeта тако што онемогућава дете да похађа школу, обавезује дете да напусти образовање пре времена, или прунуђује дете да похађа школу под изузетно тешким условима, укључујући и најгоре облике дечијег рада према Конвецији Међународне организације рада бр. 128.
* ***Трговина дететом ради усвојења*** препозната је као одузимање лица које није навршило шеснаест година ради његовог усвојења противно важећим прописима, усвојење таквог лица или посредовање у таквом усвојењу, као и куповина, продаја, предаја, превоз, обезбеђење смештаја или прикривање[[43]](#footnote-43);
* ***Злоупотребу детета у медицинске или научне сврхе***, кроз укључивање детета у експерименте који могу бити штетни за дететов развој, и злоупотребу у трговини органима;
* ***Социјалну експлоатацију детета***, која обухвата све форме злоупотребе детета у медијима, у рекламне сврхе, у кампањама политичких партија и сл.

**Насиље међу децом (назива се и вршњачко насиље)** је намерна, свесна жеља да се узнемири/малтретира, застраши, нанесе повреда другој особи - вршњаку. Најчешћи облици вршњачког насиља су: вербално злостављање, отимање и уништавање ствари, присиљавање и уцењивање других да раде оно што им је наређено, батине и физичко повређивање, новчано уцењивање, претње оружјем и сексуално насиље, социјална изолација детета, исмевање, вређање.

**Родно засновано насиље** међу и над децом је сваки чин насиља над особом због рода, пола или сексуалне оријентације,[[44]](#footnote-44) [[45]](#footnote-45), а може да укључи родне предрасуде и дискриминацију (сексизам), родно укалупљивање и сексуалну објектификацију, сексуално узнемиравање, насиље у (раним) партнерским везама, насиље због сексуалне оријентације и друге форме физичког, сексуалног и психичког насиља заснованог на роду.

**Дечји, рани и принудни брак** су облици насиља који представљају грубо кршење права детета, посебно девојчица, према Конвенцији о правима детета и Конвенцији о елиминисању свих облика дискриминације над женама. Они угрожавају психофизичко здравље девојчица и излажу их ризику од апатридије, насиља у породици, трговине људима. Термини дечји, рани и принудни брак се често користе као синоними што није увек тачно. Због тога је потребно јасно терминолошко одређење сваког од ових облика насиља над дететом.

**Дечји брак** је браку којем је бар један од партнера дете, односно особа млађа од 18 година. Дефиниција је преузета из извештаја[[46]](#footnote-46) Савета за људска права Уједињених нација и ради постизања терминолошке јасноће, чини се да је она најприхватљивија.

**Рани брак** подразумевабрак у ком партнер има мање од 18 година у земљама које дозвољавају склапање брака малолетном лицу, које је достигло телесну и душевну зрелост потребну за вршење права и дужности у браку. Комитет за права детета је у фебруару 2017. године усвојио закључна запажања у вези са Другим и трећим периодичним извештајем РС о примени Конвенције о правима детета и, између осталог, изразио је забринутост што Породични закон РС обухвата изузетке који омогућавају склапање брака лицима која су навршила 16 година, којима суд може, из оправданих разлога, да дозволи склапање брака, уколико су достигла телесну и душевну зрелост потребну за вршење права и дужности у браку.[[47]](#footnote-47)

**Принудни брак** је било који брак склопљен без пуне и слободне воље једног или оба партнера и/или у којем један или оба партнера не могу да прекину брак услед породичног или ширег друштвеног притиска/принуде. Не мора нужно значити да се склапа између особа млађих од 18 година. Породични закон[[48]](#footnote-48) РС садржи одредбу о принудном браку, пошто је у члану 38. дефинисано да „принуда постоји када је други супружник или неко трећи силом или претњом изазвао оправдани страх код супружника и када је он због тога пристао на склапање брака“.[[49]](#footnote-49)

**Структурно насиље** обухвата насиље које је укорењено у социјалним структурама које одликују неједнакости. Манифестације овог типа насиља могу се кретати од неједнаких шанси за васпитање и образовање, право на здравствену заштиту, запослење, до расних неједнакости, глади и сиромаштва, као последица економског насиља, родне неравноправности, неодговарајућих законских решења и сл. Ови облици неправди су институционализовани и обухватају шире социјалне односе, као што су класни (експлоатација), родни (сексизам), међуетнички (национализам, етноцентризам) и слично[[50]](#footnote-50).

**Институционално насиље** представља насиље учињено од стране професионалаца у институцијама, а може да обухвати директно насиље према корисницима услуга, као и ставове и понашања која воде неосетљивом опхођењу, занемаривању потреба и ускраћивању помоћи, умањивању учињеног насиља или последица, окривљавању жртве, неделотворном, неефикасном и неповезаном поступању, која доприносе поновној виктимизацији корисника услуге, односно жртве насиља.

**Дигитално насиље** је коришћење дигиталне технологије с циљем да се друга особа узнемири, повреди, понизи и да јој се нанесе штета. Спроводи се у виду: порука послатих електронском поштом, текстуалних и видео позива, путем друштвених мрежа, путем веб-сајта (web site), четовањем, укључивањем у форуме и сл. У литератури се срећу и други термини за ову врсту насиља, као што су: малтретирање у дигиталном свету, електронско насиље, насиље на интернету, онлајн насиље, сајбер булинг и др.

## 2.6. Истраживања о распрострањености и облицима насиља, детерминантама и факторима ризика за насиље према деци

Налази истраживања спроведених у Србији последњих година показују да је насиље према деци у Србији широко распрострањено и то у различитим облицима и различитим окружењима. Деца у Србији свакодневно су изложена разним облицима директног, интерперсоналног насиља као што су физичко, сексуално и емоционално злостављање, занемаривање, или мање директним али комплексним облицима, као што је структурно насиље које се испољава у различитим облицима — на пример, кроз разне видове дискриминације, дечји брак, дечји рад или друге врсте експлоатације, или кроз вишеструку социјалну искљученост.[[51]](#footnote-51)

У националном извештају Насиље према деци у Србији[[52]](#footnote-52) прикупљени су подаци о распрострањености насиља у односу на окружење у коме се насиље дешава: у породици, у образовно-васпитним установама, у установама социјалне заштите, у заједници и у дигиталном простору.

### 2.6.1. Насиље у породици

Насиље над дететом у породици обухвата све облике насиља којима је дете изложено у домаћинству или од чланова породице и сродника, укључујући и присуствовање насиљу између одраслих.

Према налазима Балканске епидемиолошке студије о злостављању и занемаривању деце[[53]](#footnote-53) готово 70% деце у Србији доживело је неки облик физичког или психичког насиља, а 38% деце су били су сведоци насилног призора међу одраслима у породици. Између 8 до 10% деце, зависно од узраста доживело је неки вид сексуалног насиља, а 3,7% деце доживело контактно сексуално насиље у претходној години пре истраживања. Трећина деце доживела је два или три типа насилног понашања, док је 5,4% деце доживело све типове насиља (физичко, психолошко, сексуално и сведок породичног насиља) током живота, што их доводи у ситуацију високог ризика за повећану склоност за насилно понашање у одраслом добу.

Најчешћи облик насиља према деци у породици јесте телесно кажњавање које се примењује као метод васпитавања и дисциплиновања детета. Одрасли често не препознају или не прихватају да телесно кажњавање представља насиље, да понижава дете и води физичким повредама и нарушавању здравља детета. Истраживања указују да телесно кажљавање није делотворно у постизању жељеног понашања и често води до повећања агресивности детета и међугенерацијског преношења образаца насилног понашања.[[54]](#footnote-54) Према налазима *Истраживања вишеструких показатеља стања и положаја деце и жена у Републици Србији,* које се спроводи периодично (2005.,[[55]](#footnote-55) 2010.,[[56]](#footnote-56) 2014.,[[57]](#footnote-57) уочава се постепени пад у стопи насилних метода васпитавања деце у Србији (са 72,8% на 67%, а затим на 43%), као и пад у примени тешког физичког кажњавања. Стопа насилних метода васпитавања има тенденцију пада и у популацији ромске деце у ромским насељима (81,5%, а затим 86% и 66%), нарочито стопа тешких облика физичког кажњавања (20,7%, а затим 6% и 8%), али је и даље значајно виша него међу осталом децом у Србији. Девојчице су чешће изложене тешким облицима телесног кажњавања него дечаци, а посебно забрињава податак да су млађа деца, узраста од 1-4 године чешће изложена телесном кажњавању него деца старијих узраста.

Изложеност насиљу у породици омета успешан развој детета — психички, емоционални, сазнајни и социјални. Последице изложености насиљу се крећу од физичких (инвалидитет, соматски поремећаји), преко емоционалних поремећаја, искривљене перцепције о себи (депресивност, анксиозност, агресивност, бес, непријатељски став, ниско самопоуздање, кривица, стид, посттрауматски стресни поремећај ), сазнајних поремећаја (спутани развој сазнајних функција као општи поремећај, нпр. интелектуалне потешкоће, и селективни поремећаји, попут развојне дисхармоније, интелектуалне инхибиције, проблема са концентрацијом) и социјалних поремећаја (анти-социјално, криминално понашање, злоупотреба алкохола и наркотика, малолетничка трудноћа, поновљена виктимизација)[[58]](#footnote-58)

Занемаривање деце је такође појава којој се не поклања довољно пажње иако оно има дуготрајне неповољне исходе по развој детета, а не ретко је и узрок смрти детета, нарочито у првим годинама живота. Случајеви занемаривања деце често доспевају до центара за социјални рад тек када достигну тешке размере.[[59]](#footnote-59) Превише ниска или превише висока очекивања родитеља од детета, нарочито од детета са инвалидитетом, сметњама у развоју, презаштићеност детета, искључивање детета из заједнице због забринутости за дететову безбедност или због стида, представљају специфичан облик занемаривања дететових потреба или злостављање који се често не препознаје.[[60]](#footnote-60)

Студија негативних искустава у детињству реализована на узорку студентске популације у Србији показала је да постоје снажне везе између насиља у детињству и понашања које утиче на здравље. Код испитаника који су били изложени физичком насиљу је 1,5 пута већа вероватноћа да ће бити активни пушачи, двоструко већа вероватноћа да ће користити недозвољене дроге и 4,2 пута већа вероватноћа да ће покушати самоубиство.[[61]](#footnote-61)

### 2.6.2. Насиље у образовно-васпитним установама

Насиље у образовно-васпитнимустановамаодноси се на све облике насиља која се догоде у предшколској установи, школи, дому ученика и или у оквиру организованих образовно-васпитних активности. Без обзира када и где се дешавају, ситуације насиља чији су узроци настали у контексту установе, захтевају реаговање образовно-васпитне установе.

Према налазима једног од најобимнијих истраживања о насиљу у школи које је спроведено у оквиру пројекта Школа без насиља – ка сигурном и подстицајном окружењу за децу” у више наврата у периоду од 2005- 2013., 44% ученика рекло је да је у периоду од три месеца која су претходила истраживању, било изложено вршњачком насиљу, било као жртве, као насилници, или и као жртве и као насилници. Међу њима, 45,8% доживело је вербално насиље, 33% физичко насиље и исто толико социјално насиље (сплеткарење, манипулативни односи итд.), док је 21% деце починило насиље. Дечаци се нешто чешће јављају као починиоци вршњачког насиља него девојчице и нешто су чешће изложени насиљу вршњака и одраслих. Четвртина ученика од петог до осмог разреда основне школе навела је да је била изложена вређању од стране наставника, 15% је навело да их је наставник ударио, а 5% да су били изложени претњама наставника.

Родно засновано насиље је такође распрострањено у школама и чак 69% ученика основне школе и 74% ученика средње школе пријавило је да су били изложени бар једном облику родно заснованог насиља, чешће девојчице него дечаци. Дечаци су чешће починиоци овог облика насиља и чешће него девојчице испољавају ставове оправдавања родно заснованог насиља према женама. [[62]](#footnote-62)

Деца са сметњама у развоју су под већим ризиком од насиља уопште, а посебно од вршњачког насиља. У горе наведеном истраживању, више од половине анкетиране деце у специјалним школама (58%) било је укључено у инциденте насиља, и то најчешће као жртве (28%), затим као жртве и као насилници (23%) а најређе само као насилници (7%).[[63]](#footnote-63)

Према изјавама родитеља, 47% деце са сметњама у развоју је доживело неки облик насиља изван породице – у школи, предшколској установи, дневном боравку, местима окупљања. Деца су најчешће била изложена психичком насиљу и социјалном искључивању, а најчешћи починиоци су били вршњаци.[[64]](#footnote-64)

### 2.6.3. Насиље у установама социјалне заштите

Према налазима истраживања „У лавиринту насиља”[[65]](#footnote-65) из 2007. године, међу децом узраста узраста 10-18 година, која су смештена у установе за децу без родитељског старања, готово да није било оних који нису имали искуство изложености насиљу – само 2,6% је тврдило да није доживело ни један облик насиља у дому. Три четвртине деце (76%) је изјавило да је било изложено вишеструким и понављаним облицима насиља – вербалном, психичком и физичком насиљу. Најчешћи починиоци су била друга деца из дома, мада се и особље налазило међу починиоцима. Велика већина особља (83%) је негирала да насиље представља проблем у дому или да је насиље одраслих према деци уопште присутно.

Новијих истраживања насиља над децом у домовима за децу без родитељског старања нема, али треба имати у виду да је Република Србија направила значајне помаке у деинституционализацији деце чему је допринело, између осталог, спровођење мера које је прописало надлежно Министарство за рад, запошљавање, борачка и социјална питања[[66]](#footnote-66) [[67]](#footnote-67). Србија, данас, и има једну од најнижих стопа институционализоване деце у Европи. У односу на 2001. годину однос деце у хранитељским породицама и институцијама је знатно промењен у корист хранитељства, тако да је 90% деце смештено у хранитељске породице, а 10 % у институције социјалне заштите. Намеће се потреба даљег истраживања појаве насиља над децом, како у институцијама, тако и у хранитељским породицама.

Иако је процесом деинституционализације у оквиру реформе система социјалне заштите, број деце са инвалидитетом смештене у институције смањен, останак деце у институцијама и даље носи велики ризик изложености свим облицима насиља, укључујући и оне структурне, који су последица лоших материјалних услова и неопремљености, и неодговарајуће стручне компетенције особља. [[68]](#footnote-68) Поред занемаривања основних физичких и емоционалних потреба, деца са сметњама у развоју смештена у институције имају и ограничен приступ образовању. Већина није ни уписана у школе, а малобројни су уписани претежно у специјалне школе, што доприноси њиховој даљој сегрегацији и изолацији[[69]](#footnote-69).

### 2.6.4. Насиље у друштвеној заједници

Насиље у друштвеној заједници обухвата различите облике директног насиља које према деци врше непознате или познате особе, али и структурне облике насиља који се манифестују као друштвено искључивање и дискриминација. Оно према неким дефиницијама обухвата све облике насиља који се дешавају изван куће, васпитно-образовних и других институција. То је насиље које се доживљава на улицама, спортским теренима и другим местима где се деца окупљају и друже. Злоупотреба дечјег рада, дечји, рани и принудни брак се такође могу разматрати као видови насиља који се дешавају у друштвеној заједници.[[70]](#footnote-70)

**Насиље у спорту**. Уместо да буду зона промовисања здравог начина живота, спортски клубови су често арена насилних искустава. Међу испитиваном децом децом која су укључена у спортске клубове, 51% је навело да је доживело насиље од стране својих клупских колега, а 41% од стране противника. Чак 61% младих ангажованих у спорту доживело је насиље од стране тренера**.**[[71]](#footnote-71)

**Злоупотреба дечјег рада**. Према подацима о злоупотреби дечјег рада у Србији, 12% анкетиране деце на узрасту од 5 до 11 година, радно је активно дуже од једног сата недељно. Више од 20% деце на узрасту од 12 до 14 година, проводи мање од 14 сати недељно у обављању неког облика економске активности, док је једна четвртина малолетних лица старости од 15 до 17 година радно ангажована до 43 сата недељно. У Србији је више од 9% деце на узрасту од 5 до 17 година обављало неки облик економске активности која има карактеристике дечијег рада. У дечији рад више су укључени дечаци него девојчице (8,3% дечака и 1,7% девојчица), али треба имати у виду да су девојчице често ангажоване у чувању млађих и старијих чланова породице што је мање препознато као дечји рад. Злоупотреба дечјег рада у већој мери је присутна у сиромашним породицама и руралним областима у којима је 16% деце ангажовано у дечјем раду, углавном у пољопривреди, што је знатно више од просека (4%).[[72]](#footnote-72)Деца која не похађају школу имају двоструко веће шансе да постану део незаконитог тржишта дечјег рада (7,9% деце која се налазе ван система образовања укључено је у тржиште дечјег рада, док је 3,3% деце која редовно похађају наставу учествује у овом виду експлоатације деце).

**Дечји брак, рани брак и принудни брак** су облици насиља којима су посебно изложене девојчице из ромских насеља. Mеђу девојчицама које живе у ромским насељима чак 17% је удато пре навршених 15 година, а више од половине пре навршених 18 година. Сваки од ових облика насиља угрожавају психофизичко здравље девојчица и излажу их ризику од апатридије, насиља у породици, трговине људима. Они у потпуности подривају шансе ових девојчица да стекну средње или више образовање и остваре повољније могућности у погледу економске партиципације и квалитетнијих услова живота.[[73]](#footnote-73) Култура, обичаји, религија, традиција, односно такозвана „част“, не могу се сматрати оправдањем за било које од ових дела насиља према детету.

**Вишеструким облицима насиља**, од структурних до директних, посебно су изложена деца из најугроженијих друштвених група — деца у уличној ситуацији, деца избеглице и деца мигранти. Ова деца лако постају жртве експлоатације, посебно сексуалне експлоатације, и у ризику су да доспеју у ситуацију трговине људима. [[74]](#footnote-74)

### 2.6.5.Насиље у дигиталном простору

Дигитални простор постаје све значајнији контекст у коме су деца изложена насиљу. Резултати истраживања из 2012. године[[75]](#footnote-75), показују да готово 90% деце у Србији, узраста од 10-15 година свакодневно користи информационо-комуникационе технологије и приступа интернету већ од своје девете године, најчешће путем мобилног телефона. Већина је спремна да остави своје личне податке на интернету, укључујући адресу становања, а свака четврта девојчица отишла би на упознавање са особом са којом је „пријатељ“ на Фејсбуку или другој друштвеној мрежи. Сваки трећи основац је био жртва електронског насиља. Забрињава податак да је свега 12% средњошколаца који користе интернет свесно потенцијалних ризика, да сваки четврти родитељ не зна чиме му се дете бави док је за рачунаром и да 65% просветних радника не зна да препозна и да реагује у случају електронског насиља над и међу децом.[[76]](#footnote-76) [[77]](#footnote-77)

## 2.7. Подаци о интервенцијама за спречавање и сузбијање насиља над децом и за заштиту и подршку деци која су доживела или су у ризику да доживе насиље

У овом документу, користи се појам “интервенције” у складу са социо-еколошком теоријом активности[[78]](#footnote-78) засновану на радовима Виготског и Леонтијева, према којој интервенције представљају специфичне акције или скуп акција које имају за циљ да изазову жељене промене.

Интервенције за спречавање и сузбијање насиља над децом и за заштиту деце изложене насиљу или ризику од насиља, које су спровођене у протеклом периоду биле су усмераване основним и специфичним стратешким циљевима Националне стратегије за превенцију и заштиту деце од насиља (2009-2015) и пратећим Акционим планом (2010-2012). Савет за права детета требало je да представља тело које ће координирати, надзирати и процењивати ефекте спровођења ове стратегије, али је тај задатак само делимично остварен. Радна група Савета за права детета спровела је праћење и направила извештај о резулататима примене Акционог плана период 2010-2012 године, али извештај о томе није разматран нити је донет акциони план за наредни период.

У недостатку централизованих и обједињених података о спроведеним интервенцијама и њиховим ефектима, у припреми ове Стратегије и Акционог плана, коришћени су подаци до којих се дошло мапирањем интервенција за потребе националне студије „Насиље према деци у Србији – Детерминанте, фактори и интервенције“.[[79]](#footnote-79)

Налази мапирања указују се интервенције које су спровођене у протеклих десет година могу груписати у три основна типа. Први тип представљају интервенције усмерене на унапређење инситуционалних и организационих механизама, други интервенције усмерене на ставове, вредности и компетенције, а трећи на организовање непосредних услуга заштите и подршке деци жртвама насиља и њиховим породицама.

### 2.7.1. Интервенције усмерене на унапређење институционалних и организационих механизама

Велики број интервенција које је предузимала држава биле су усмерене на изградњу правног оквира и механизама за спровођење закона. Основна логика подразумевала је развој система „одозго на доле”, од стварања правног оквира и политика оперативних у акционом плану, усвајања општег и посебних протокола и изградње капацитета сваког сектора да делују у оквиру својих овлашћења, до механизама међусекторске сарадње и успостављања оперативних тимова у локалним заједницама које чине обучена и координирана стручна лица из различитих делова система.

Успостављена су важна тела у врху законодавне и извршне власти, као што је Савет за права детета који је формиран још 2002 године и Одбор за права детета у Народној скупштини, успостављен 2010 године. Успостављено је и и независно тела за праћење поштовања права детета и родну равноправост при канцеларији Заштитника грађана Републике Србије, односно, при канцеларији Покрајинског омбудсмана у АП Војводини.

Важан скуп интервенција у области изградње институционалних капацитета за превенцију и заштиту деце од насиља представало је усвајање Општег протокола за заштиту деце од злостављања и занемаривања 2005. године и посебних протокола за сектор рада и социјалне заштите, полиције, здравства, образовања и правосуђа. Велики број интервенција у протеклом периоду био је усмерен на обучавање стручних лица из свих сектора за примену Општег и посебних протокола, као и за специфична знања и вештине из домена одговорности и стручности. Поред овога, интервенције су биле усмерене ка успостављању тимова, процедура, међусекторских протокола, прикупљању података и другим организационим аспектима.

У оквиру реформских процеса у области социјалне заштите, у центрима за социјални рад, који представљају стожер око којег се организује и који координише мрежу за заштиту деце у локалној заједници, наступиле су значајне промене, нарочито након доношења новог Закона о социјалној заштити (2011). Уведена је функција водитеља случаја у центрима за социјални рад, чиме је у знатној мери унапређен дотадашњи поступак заштите детета, а услуге неодложне интервенције центара постале су доступне 24 сата. Унапређен је и систем за регистровање и праћење случајева насиља над децом пријављених центру за социјални рад.

Паралелно са организационим променама у центрима за социјални рад интензивно су спровођене активности на јачању компетенција запослених путем обука за превенцију и заштиту деце од злостављања и занемаривања. Већина стручних радника и сарадника завршила је неки од 31 акредитованих програма обуке који се односе на заштиту деце од злостављања и занемаривања, или се баве насиљем у породици, различитим видовима превенције, програмима подршке породицама у ризику, третманом жртава насиља, ненасилном комуникацијом, групама за самоподршку или применом метода саветовања.

Међутим, услед недостатка евалуација остаје нејасно да ли су центри за социјални рад, са расположивим људским ресурсима и финансијским средствима, у могућности да пруже адекватну подршку породицама пре него што дође до злостављања и занемаривања деце, као и када до тога дође, као и какви су ефекти рада са породицама.

Центри за социјални рад, из подршку Министарства, УНИЦЕФа и других међународних организација, организовали су и серију регионалних семинара на тему *Заштита деце од злостављања и занемаривања - примена Општег протокола*. Циљ семинара био је усмерен ка јачању капацитета чланова оперативног мултисекторског тима који непосредно раде на случајевима злостављања и занемаривања деце (стручни радници центра за социјални рад, полиције, дома здравља, школа и предшколских установа, тужилаштва) у датој локалној заједници. За потребе обуке израђен је и штампан Приручник за примену Општег протокола (2006. и допуњено издање 2011). До сада су мултидисциплинарни тимови обучени и успостављени у око 30% од укупног броја општина у Републици Србији.

Центар за права детета реализује пројекат: “Унапређење интерсекторске сарадње у заштити деце од насиља” (јун 2016 – децембар 2018) као део регионалног пројекта “Заштита деце од насиља и промовисање инклузије деце са сметњама у развоју у земљама Западног Балкана и Турској” који финансира Европска унија, а спроводи УНИЦЕФ у партнерству са Министарством здравља, Министарством за рад, запошљавање, борачка и социјална питања и Министарством просвете, науке и технолошког развоја. Циљ пројекта је унапређење интерсекторске сарадње у заштити деце од злостављања и занемаривања у 12 општина/градова у Србији.

Ужички центар за права детета у оквиру горе наведеног регионалног пројекта, у сарадњи са 19 организација чланица Мреже организација за децу Србије (МОДС), реализује у 20 општина у Србији (април 2017 – март 2018), кампању за унапређење и усвајање „Локалних међусекторских протокола о сарадњи на превенцији и заштити деце од насиља, злостављања и занемаривања“.

Министарство рада, запошљавања и социјалне политике донело је, у фебруару 2006. године, *Посебни протокол за заштиту деце од злостављања и занемаривања у установама социјалне заштите* (установе за смештај деце без родитељског старања, установе и дневни центри за смештај деце са сметњама у развоју, заводи за васпитање деце и омалдине, мале домске заједнице, прихватилишта). Обука за примену *Посебног протокола* спроведена је до данас само делимично, у појединим установама социјалне заштите, вероватно из разлога што су се поступци предвиђени Посебним протоколом показали тешко применљивим у пракси. Уместо тога, ресорно Министарство је донело неколико правилника који регулишу заштиту деце у установама социјалне заштите од насиља.

У Министарству унутрашњих послова, први *Посебни протокол о поступању полицијских службеника у заштити малолетних лица од злостављања и занемаривања* донет је 2006. године а 2012. године, министар унутрашњих послова донео је нови *Посебни протокол,* који је усаглашен са међународним и националним прописима и документима у овој области, донетим после 2006. године. Новим *Посебним протоколом* унапређене су полицијске процедуре у процесу заштите деце од злостављања и занемаривања. Посебна пажња посвећена је заштити личности малолетног лица жртве и начину обављања разговора са њим. Према малолетним лицима, стварним или потенцијалним жртвама злостављања и занемаривања, у свим полицијским управама и станицама у Републици Србији, поступају полицијски службеници са сертификатима, којих тренутно има 2.048, који су обуком стекли посебна знања у области права детета и малолетничког кривичног права. Министарство је 2013. године, донело и Посебни протокол о поступању полицијских службеника у случајевима насиља над женама у породици и у партнерским односима.

Систематску и перманентну обуку полицијских службеника која се односи на примену Закона о малолетним учиниоцима кривичних дела и кривичноправној заштити малолетних лица, Општег протокола за заштиту деце од злостављања и занемаривања, Посебног протокола о поступању полицијских службеника у заштити малолетних лица од злостављања и занемаривања, Закона о спречавању насиља у породици, Посебног протокола о поступању полицијских службеника у случајевима насиља над женама у породици и у партнерским односима, као и других прописа и стандарда релевантних у односу на остваривање и заштиту права детета, Министарство унутрашњих послова спроводи у сарадњи са Правосудном академијом и Криминалистичко-полицијском академијом, у складу са потписаним Споразумима, као и Програмом стручног усавршавања полицијских службеника, уз издвајање сопствених средстава и уз подршку међународних и домаћих партнера кроз учешће у пројектима.

Министарство правде донело је 2009. године, Посебни протокол о поступању правосудних органа у заштити малолетних лица од злостављања и занемаривања, којим су дефинисане ефикасне процедуре у поступању правосудних органа како би се додатно унапредила сарадња са другим носиоцима јавне власти у заштити малолетних лица од злостављања и занемаривања. Овај Протокол има за циљ унапређење праксе заштите деце и малолетника и даље унапређење заштите права малолетних лица, уз уважавање међународних норми и стандарда.

У здравственом систему, Министар здравља је 2010. године образовао Посебну радну групу за спровођење Посебног протокола система здравствене заштите за заштиту деце од злостављања и занемаривања. Као резултат активности које су спроведене на иницијативу и уз координацију Радне групе у периоду 2010-2017 извршена је обука здравствених радника и здравствених сарадника (психолог, социјални радник, дефектолог) за примену Посебног протокола из 165 здравствених установа; израђен је Приручник за примену посебног протокола у здравственом систему; формирана су четири Регионална тима за примену Посебног протокола (Београд, Ниш, Крагујевац, Нови Сад). У сарадњи са Институтом за јавно здравље Србије „Др Милан Јовановић Батут“ формиран је модел централне базе података о случајевима злостављања и занемаривања деце у који је укључено 77 здравствених институција. Радна група је израдила нацрт нове верзије Посебног протокола и упутила га Министарству здравља на разматрање и усвајање.

У систему образовања и васпитања су такође успостављене нове институције и механизми за превенцију и заштиту деце од насиља. Основне поставке „*Посебног протокола за заштиту деце и ученика од насиља, злостављања и занемаривања у образовно-васпитним установама“* (2007. године) су даље операционализоване Правилником о протоколу поступања у установи у одговору на насиље, злостављање и занемаривање (2010. године). У складу са Посебним протоколом и Правилником у свим васпитно-образовним установама у Србији формирани су тимови за заштиту од насиља. Правилником о протоколу поступања у установи у одговору на насиље, злостављање и занемаривање прописују се садржаји и начини спровођења превентивних и интервентних активности, услови и начини за процену ризика, начини заштите од насиља, злостављања и занемаривања, праћење ефеката предузетих мера и активности. Почетком марта 2016. ступио је на снагу и "Правилник о ближим критеријумима за препознавање облика дискриминације од стране запосленог, ученика или трећег лица у установи образовања и васпитања". При Министарству просвете, науке и технолошгог развоја, основана је Јединица за заштиту од насиља и дискриминације, постављени су координатори за заштиту од насиља у свакој школској управи, уведена је СОС телефонска линија за пријављивање случајева насиља, а у циљу унапређења безбедности у школама, у сарадњи са Министарством унутрашњих реализован је програм „Школски полицајац“.

Влада је у јулу 2016. године донела Уредбу о безбедности и заштити деце при коришћењу информационо-комуникационих технологија[[80]](#footnote-80). На основу ове Уредбе, Министарство трговине, туризма и телекомуникација предузима активности које се односе на саветовање деце, родитеља, ученика и наставника, телефонским путем, о предностима, ризицима и безбедним начинима коришћења интернета, укључујући и ризик стварања зависности од коришћења видео игара и интернета. У складу са овом Уредбом 27.02.2017. године основан је Национални контакт центра за безбедност деце на интернету путем кога се омогућава, поред саветовања и пријем пријава штетног, непримереног и нелегалног садржаја и понашања на интернету, односно угрожености интереса и права деце, телефонским путем и путем електронског обрасца на веб сајту.

У циљу решавања проблема деце у уличној ситуацији, 2016. године потписан је Споразум о сарадњи између града Београда, МУП-а и организације „Save the Children“, након чега је израђен и усвојен Протокол о поступању органа, институција, службених лица и стручњака у ситуацијама рада са децом укљученом у живот и рад на улици у граду Београду. Савет за права детета града Београда и „Save the Children“ организовали су обуку за примену наведеног Протокола.

Републике Србије је 29.05. 2017. године донела Уредбу о утврђивању опасног рада за децу[[81]](#footnote-81) која садржи листу послова које деца не би смела да раде, и чија ће примена почети од 01.01.2018. године. Уредбу ће спроводити инспекције рада и социјалне заштите.

Министарство за рад, запошљавање, борачка и социјална питања је 22.9.2017. године усвојило *Посебни протокол за инспекцију рада за заштиту деце од злоупотребе дечјег рада* чија је сврха да регулише поступке и пружи смернице инспекцији рада у циљу адекватне превенције и правовремене реакције на злоупотребу дечјег рада. Истовремено су усвојене и инструкције о поступању центара за социјални рад у заштити деце од злоупотребе дечјег рада, као и инструкција о поступању инспектора рада приликом вршења инспекцијског надзора ради заштите деце од злоупотребе дечјег рада. Међународна организација рада је реализовала три обуке за представнике центара за социјални рад, полиције и инспекције рада из свих административних округа Републике Србије у периоду септембар-октобар 2017. године. Сврха обуке је да се полазници упознају са основним решењима у превенцији, препознавању и реаговању на злоупотребу дечјег рада, као и са принципима и поступцима међусекторске сарадње која ће довести до оптималног коришћења надлежности и ресурса државних институција у борби против злоупотребе дечјег рада, а са циљем ефикасне и делотворне заштите интереса деце.

### 2.7.2. Интервенције усмерене на промену вредности, ставова и компетенција

Активности усмерене на промене вредности, ставова и компетенција биле су изразито учестали облик интервенција током протеклог периода. Идентификовани су следећи велики програми обуке и кампање које су за циљ имале промене норми, вредности и ставова:

Кампања на националном нивоу усмерена на забрану телесног кажњавања деце која се спроводи већ неколико година уз учешће великог броја организација цивилног друштва, али и различитих Владиних служби и организација. Организоване су конференције, радионице, медијски наступи, припремљен је и прелиминарни нацрт Закона о дечјим правима, који, међутим није усвојен. У току је израда предлога амандмана на Закон о породици којима би се забранило телесно кажњавање.

### Мрежа организација за децу Србије (МОДС) 2015. године, реализовала је кампању „Родитељ плус – батине минус“. Уз подршку Заштитника грађана Републике Србије. родитељи су потписивали Декларацију родитеља Србије, желећи на тај начин да пошаљу снажну поруку да је могуће и да треба децу одгајати без употребе телесних казни. Kреирана је фејсбук страница „Родитељи плус – батине минус“ која се константно ажурира вестима и обавештењима са нагласком на примену метода дисциплиновања детета без физичког кажњавања.

 У оквиру програма „Школа без насиља” који су спроводили у партнерству Министарство просвете, науке и технолошког развоја, Министарство здравља, Министарсво за рад, запошљавање, борачка и социјална питања, Министарство унутрашњих послова, Министарство омладине и спорта, Савет за права детета, Завод за унапређење образовања и васпитања и УНИЦЕФ од 2005. године, спроведен је велики број активности које су имале за циљ да повећају свест различитих актера у образовном систему о одговорностима које имају у школском животу у погледу спречавања и одговора на насиље, укључујући, поред наставног особља, ученике, родитеље и друге запослене у школама. У оквиру једне од тих кампања „Зауставимо насиље заједно”, спроведен је велики број медијских, промотивних, информативних и едукативних активности широм Србије. У оквиру овог програма спроведене су и друге кампање. Кампања под називом „Ти си фаца” промовисала је ненасилне вредности и понашања кроз спортске и друге активности. Сачињен је и приручник „Шта је данас било у школи?” намењен првенствено родитељима, али и наставницима и другом стручном особљу у школама, са циљем да повећа способности за препознавање насиља, као и да подстакне на промене васпитних стилова у породици. У 50 школа које су у програму „Школа без насиља“ као допуна постојећих обука, реализован је програм Превенција родно заснованог насиља и израђен је „Приручник за превенцију родно заснованог насиља“. Реализован је и пројекат „Зауставимо дигитално насиље“, у оквиру ког је спроведено истраживање, обуке запослених и кампања „Бирај речи, хејт спречи“ за превенцији дигиталног насиља.

Према налазима У-репорта (УНИЦЕФ, 2017)[[82]](#footnote-82) деца виде улогу школе као главног пружаоца информација и заштите за дете. Када су питана деца која сматрају да нису довољно информисана о насиљу који би био најбољи начин да се информишу, одговор је најчешће у школи (49%), затим од родитеље (33%), тек на трећем месту истичу интернет (18%) и друге медије (12%), затим вршњаке (5%) и штампане материјале (5%). Очито је да деца дају предност школи и родитељима у односу на пријатеље, вршњаке, интернет и друге медије.

Министарство просвете, науке и технолошког развоја, је у сарадњи са немачком организацијом ГИЗ, рализовао програм за реаговање у кризним ситуацијама. Пројекат је обухватио различите активности намењене директорима, стручним сарадницима, наставницима у образовно-васпитним установама, запосленима у школским управама и представницима просветне инспекције. Издат је приручник „Психолошке кризне интервенције у образовно -васпитним установама“

Кроз партнерство Министарства просвете, науке и технолошког развоја, Центра за заштиту жртава трговине људима и УНИТАС фонда реализован је пројект „Превенција трговине децом и младима у образовању“ у оквиру ког су одржане обуке за запослене у образовно-васпитним установама и припремљен Приручник за образовни систем “Заштита ученика од трговине људима”.

Ужички центар за права детета у оквиру пројекта „Образовање за права детета“(2011-2018) подржаном од стране Песталоци дечје фондације**,** успоставља одрживе капацитете за образовање и поштовање права детета у образовном систему у Србији, фокусирајући се на чланове Конвенције који се односе на заштиту деце од насиља. Креирани су значајни образовни пакети намењени запосленима у образовању и деци, као и инструмент „Индекс-индикатори остварености права детета у образованом систему“, који **с**адржи листу стандарда и мера које је потребно постићи и спровести у циљу пуног поштовања права детета у оквиру образовног система.

У циљу подизања нивоа свести о проблему насиља, различитим изазовима, ризицима и претњама са којима се деца и млади суочавају, као и промене ставова и развијања нулте толеранције на насиље, Министарство унутрашњих послова предузима превентивне акције и програме намењене унапређењу безбедносне културе и заштити деце и ученика од насиља чији је носилац или у којима учествује у својству партнера. Од значајнијих превентивних програма и акција, издвајају се: “Основи безбедности деце“, „Школа без насиља - ка сигурном и подстицајном окружењу за децу“, „Дрога је нула – живот је један!“, „Октобар - месец борбе против трговине људима", „Спорт-Школа-Полиција” и пројекти локалног карактера из ове области у складу са Акционим планом Стратегије полиције у заједници. Такође, ради информисања деце и младих о својим правима и безбедносној заштити на веб сајту Министарства унутрашњих послова, успостављени су линкови „Деца и полиција“ и „Заштитимо децу од педофилије на Интернету.“.

У оквиру пројекта “Оснаживање деце и младих са сметњама у развоју да реагују на злостављање и занемаривање” који је реализовао Центар за права детета у партнерству са међународном добротворном организацијом Лумос, уз финансијску подршку Делегације Европске уније у Републици Србији кроз ЕИДХР програм, у периоду јул 2014 – јануар 2016. године израђен је ”Водич за примену протокола за заштиту деце од злостављања и занемаривања у односу на децу и младе са сметњама у развоју”. У склопу истог пројекта урађена је и публикација за децу и младе “Нико не сме да те повреди- Књига за децу и младе да им помогне да разумеју шта су злостављање и занемаривање“. Публикација је преведена на енглески језик и Брајево писмо.

Велике кампање за подизање свести о сексуалном злостављању деце попут кампање „Ја коју/којег нико не познаје“ и „1 од 5“ које је спровео Инцест Траума Центар имале су за циљ да повећају видљивост овог проблема и мобилишу различите актере у систему превенције и заштите, као и да повећају свест деце и родитеља о овом типу насиља. Једна од кампања се односила на иницијативу укидања застаревања кривичних дела сексуалног злостављања деце, а њен исход је био успешан, јер је Србија, као друга земља у Европи (након Уједињеног Краљевства Велике Британије и Северне Ирске), укинула застаревање овог кривичног дела.

Кампање за подизање свести о родним неједнакостима и родно заснованом насиљу међу или над децом, постојале су, али нису биле заступљене у већој мери. Аутономни женски центар је самостално и у партнерству са Покрајинским секретаријатом за привреду, запошљавање и родну равноправност АП Војводине реализовао серију вршњачких едукација „Крени од себе — препознавање насиља у партнерским односима”.

Програм „Буди мушко”, који за циљ има промену основних норми и вредности везаних за идентитет мушкарца, родне улоге и односе међу младима — усмерен је на општу тему, али има ограничен обухват.

Кампање и обуке у вези са спречавањем трговине децом спроводили су Министарство унутрашњих послова и невладине организације специјализоване за спречавање и подршку жртвама овог облика насиља. Црвени крст Србије у сарадњи са Министарством унутрашњих послова сачинио је приручнике за децу и адолесценте који их на пријемчив начин упознају са ризицима од трговине људима. Невладине организације Беосуппорт и Астра организовале су већи број кампања за подизање свести и упознавање са ризицима и потребама, као и механизмима заштите од трговине децом. Са удружењем грађана Астра, 2014. године, Министарство унутрашњих послова је потписало Меморандум о сарадњи на успостављању ефикасног система заштите нестале деце у Републици Србији и успостављена је СОС линија за несталу децу - 116000, а 2017. године, потписан је Споразум о сарадњи са фондацијом „Тијана Јурић“ у циљу спровођења заједничких активности на унапређењу безбедности младих.

НВО Праксис спроводи континуирано од 2015. године активности на превенцији и елиминацији дечјих, раних и принудних бракова, уз финансијску помоћ УНХЦР-а. Активности су усмерене на спровођење кампања подизања свести, јавно заговарање, едукацију кроз радионичарски рад са ромским родитељима и децом и едукативно-саветодавни рад на општинским састанцима (Нови Пазар, Пожаревац, Костолац, Лесковац, Земун и Батајница) са представницима релевантних институција/установа и ромским активистима и организацијама у циљу подизања њихових компетенција за препознавање и елиминисање ове штетне праксе која недвосмислено крши права детета, нарочито девојчица. Поред тога, Праксис је свој рад на овом пољу представио у публикацијама: [*Дечји, рани и принудни бракови нису приватна ствар породице*](http://www.praxis.org.rs/images/praxis_downloads/Decji_rani_i_prinudni_brakovi_nisu_privatna_stvar_porodice.pdf)и [*Стоп дечјим браковима*](https://www.praxis.org.rs/images/praxis_downloads/Stop_Decijim_Brakovima.pdf), које поред приказа спроведених активности, дају и препоруке за даљи рад надлежних институција у области превенције и елиминације дечјих, раних и принудних бракова.

Удружење грађана Атина је спроводило континуирано превентивне радионице са децом која су у посебном ризику, у Заводу за васпитање деце и омладине „Васа Стајић“, Материнском дому, Ромском насељу Рева, Дому за децу и омладину Моша Пијаде, транзитним и азилним центрима у Србији. Циљ радионица је препознавање родно заснованог насиља и трговине људима, као и упознавање са системом подршке и оснаживања њихових капацитета за раст и развој.

Кампање за подизање свести и спречавање дигиталног насиља спроводили су различити актери: Управа за дигиталну агенду Републике Србије, МУП, Министарство трговине, туризма и телекомуникација, невладине организације и међународни донатори. Пројекат „Кликни безбедно” је поред кампања и едукативних активности поставио и интернет курс намењен ученицима са циљем да их упозна са ризицима интернета и научи како да буду безбедни у дигиталном простору. Програм „Зауставимо дигитално насиље” спровели су у партнерству Министарство просвете, науке и технолошког развоја, УНИЦЕФ и Теленор 2012. године. Поред активности едукације и информисања, активирана је и СОС апликација за пријаву дигиталног насиља. Пројекат Оснаживање едукатора за подршку школама у заштити ученика од дигиталног злостављања спровели су Министарство просвете, науке и технолошког развоја, Педагошко друштво Србије и УНИЦЕФ. Активности програма биле су усмерене на информисање ученика и наставника о овом облику насиља.

Министарство трговине, туризма и телекомуникација покренуло је 2016. године кампању „ИТ караван“, у оквиру пројекта „Паметно и безбедно“ Циљ пројекта је подизања нивоа информационе писмености, промоција предности употребе интернета и нових технологија у образовању, пословању и комуникацијама, и упозоравања на потенцијалне ризике и опасности приликом њиховог коришћења, а намењен је ученицима основних школа, наставницима и родитељима. Кампања ИТ Караван обишла је 2016. године 15 градова у Србији, а 2017 године је реализована је у школама, технолошким и културним центрима, као и на градским трговима. Око 5.000 ученика присуствовало је презентацијама о заштити од дигиталног насиља и других облика злоупотреба интернета.

### 2.7.3. Интервенције усмерене на директну заштиту и подршку деци изложеној насиљу или под ризиком од насиља

У односу на интервенције усмерене ка унапређењу институционалних и организационих механизама и оних усмерених ка промени ставова, вредности и компетенција, мапирањем је идентификовано мање интервенција које су за циљ имале да пруже директну заштиту и подршку деци изложеној насиљу или под ризиком од насиља.

Сви системи (социјалне заштите, здравствене заштите, полиције, образовања и васпитања, правосуђа) су развијали и спроводили различите видове директне подршке деци која су под ризиком и која су жртве насиља, али значајну улогу у пружању директне подршке злостављаној и занемареној деци, имале су и организације цивилног друштва**.**

У оквиру инситуција система социјалне заштите унапређење су услуга подршке које пружа национална мрежа центара за социјални рад у решавању проблема насиља у породици. Центри за социјални рад имају мандат и законска овлашћења да изместе децу из породице, посебно уколико су оба родитеља починиоци насиља. Пре него што примене ту меру, кроз свој ангажман у вођењу случаја, центри за социјални рад имају задатак да предузму мере да смање насиље у породици, укључујући породичну медијацију и упућивање, као и мере попут „појачаног надзора органа старатељства”.

 Интензивиране су услуге подршке породици које се пружају деци која живе у вишеструкој депривацији и под ризиком да буду измештена из биолошке породице, да се према њима примени старатељска заштита, хранитељство, односно породични смештај или смештај у установу социјалне заштите, старатељске породице због занемаривања или других облика насиља. Ове услуге пилотиране су у различитим облицима, као што су „Породични сарадник” (подржан од стране УНИЦЕФ-а у оквиру европских претприступних фондова), програм “Јачање породице” (пилотиран од стране резиденцијалне установе СОС дечија села и Фондације СОС дечија села) и “Породични мостови” (пилотиран од стране невладине организације Идеас). Постојећи докази показују да овакве услуге доприносе смањењу насиља у домаћинству, као и унапређењу већег броја индикатора добробити детета, као што су постигнуће/присуство у школи, бољи здравствени индикатори и бољи односи између деце и родитеља. Ипак, распрострањеност и доступност ових услуга је мала, а њихова одрживост се често доводи у питање[[83]](#footnote-83).

Интервенције које се спроводе у образовно-васпитним установама имају за циљ да осигурају безбедност свих учесника (који трпе, чине насиље или су сведоци насиља), да ублаже последицe, да смање ризик од понављања насиља и да омогуће праћења ефеката предузетих мера. Интервенције које се спроводе у ситуацијама насиља зависе од процењеног нивоа насиља. Код првог нивоа насиља активности спроводе васпитач, наставник са одељењском заједницом и индивидуално уз обавезно информисање и сарадњу са родитељем/родитељима. Код другог нивоа је укључен Тим за заштиту од насиља и ангажована је унутрашња заштитна мрежа, док се код трећег нивоа насиља укључује и спољашња заштитна мрежа (центар за социјални рад, здравствена служба, полиција и друге организације и службе). Нивои насиља прописани су и описани Правилником о поступању установе у одговору на насиље.

Деца препознају кључну улогу школе у заштити од насиља. Из анализе одговора У-репорта (УНИЦЕФ, 2017) види се да највећи број деце и младих сматра да деца треба да се укључе у борбу против насиља тако што ће пријављивати насиље (53%), промовисати толеранцију (18%), и спроводити активности против насиља у школи (14%). Међутим, и поред оваквих ставова, деца се често устручавају да пријаве насиље због искуства да је одговор система недовољно неефикасан. Деца, која су у последњих годину дана уочила ситуацију насиља и пријавили је, изјавила су да у 50 % случајева то није разрешило ситуацију насиља. Од оних који не пријављују насиље, више од 30% не пријављују из страха од већег проблема. Стога, за ефикасно коришћење механизама заштите деце од насиља треба имати у виду да је деци потребна подршка особе од поверења и поуздан механизам који правовремено и ефикасно зауставља насиље. Потребно је такође задобити њихово поверење кроз адекватну реакцију у конкретним случајевима насиља.

Према Закону о здравственој заштити и Посебном протоколу, сви здравствени радници дужни су да препознају и пријаве насиље над децом, као и да пруже подршку деци и њиховим породицама у складу са својим овлашћењима. Здравстве установе које се баве децом, према посебном протоколу, дужне су да формирају стручни тим за процену и потврду сумње појединачног здравственог радника који први препозна и евидентира насиље, пријави и реагује у случајевима сумње на насиље (у оквиру система здравствене заштите и у сарадњи са центром за социјални рад). Информације добијене мапирањем показале су да је поменути пројекат уз јачање капацитета система здравствене заштите (који су спровели Институт за ментално здравље и Институт за јавно здравље) значајно допринео компетентнијем и ефектнијем реаговању здравствених радника у случајевима насиља према деци. Ови стручни тимови успостављени су у 80% домова здравља. Међутим, потребно је ојачати реаговање установа секундарног и терцијарног нивоа.

Градски завод за јавно здравље Београда, заједно са Удружењем педијатара Србије, уз подршку Министарства здравља и УНИЦЕФ-а, спровео је пројекат подршке раном развоју и социјалној укључености деце, путем примарне здравствене заштите и патронажне службе. Циљ ове услуге био је унапређење знања, ставова и понашања породица у разним аспектима, укључујући јачање безбедног окружења за подизање детета и ненасилне методе дисциплиновања. Пројекат је намењен породицама са децом узраста од 0–6 година у десет одабраних општина у Србији. За рад са ромским породицама, програм је обухватио ромске здравствене медијаторе. Пројекат је донео корист за 15 000 деце, међу којима је више од 5000 ромске деце. Обухватио је 80 педијатара и 90 патронажних сестара у девет центара примарне здравствене заштите. Има превентивну улогу, а протоколи и процедуре који су развијени у овим центрима примарне здравствене заштите, као и капацитети стручних лица обезбеђују одрживост наставка рада.

У полицији, сви случајеви насиља у којима су малолетна лица потенцијалне или стварне жртве, имају приоритет у раду. Полицијска интервенција је брза и ефикасна, а проценат расветљавања кривичних дела на штету малолетних лица је преко 80%. У свим полицијским управама и станицама у Републици Србији примењује се Посебни протокол о поступању полицијских службеника у заштити малолетних лица од злостављања и занемаривања, обезбеђена је 24 - часовна доступност обучених полицајаца деци и њиховим родитељима, односно старатељима, као и једнако поступање у погледу заштите личности малолетног лица жртве и начина обављања разговора са њим. У циљу спречавања насилних и деликата са елементима злоупотребе који се врше над и међу малолетним лицима, спроводе се и посебно осмишљене акције као што: „Школски полицајац“, „Школа без дроге и насиља“ „Матура“ и „Армагедон – заштита малолетних лица од искоришћавања у порнографији“. Значајно је унапређена и превентивна улога полиције у погледу заштите деце сведока насиља у породици, кроз процену ризика и примену хитних мера према учиниоцима породичног насиља“.

У правосудном систему унапређена је заштита деце жртава и сведока у кривичном поступку спровођењем пројекта „Унапређење права детета кроз јачање система правосуђа и социјалне заштите у Србији”, који је финансирала Европска унија, а спровео УНИЦЕФ у партнерству са Министарством правде, Министарством за рад, запошљавање, борачка и социјална питања и Министарством унутрашњих послова. У оквиру истог пројекта основане су Јединице за подршку деци жртвама у кривичном поступку у Београду, Крагујевцу, Нишу и Новом Саду и израђене су Смернице за заштиту деце жртава и сведока од секундарне виктимизације. Јединице су настале у оквиру процеса трансформације домова за децу и сада пружају услуге у заједници и интервенишу у случајевима где је рањивим групама деце и њиховим породицама потребна додатна и посебна подршка.

У Националном контакт центру за безбедност деце на интернету, путем телефонских позива, мејлова, пријава путем сајта и друштвених мрежа, обавља се комуникација са децом, родитељима и наставницима. Већина наведене комуникације се односи на превенцију, односно едукацију и саветовање деце, родитеља и наставника о правилном коришћењу информационо-комуникационих технологија (ИКТ), док се одређени број позива у форми пријаве прослеђује надлежним институцијама ради предузимања непосредних мера заштите детета.

Међутим, у пракси, опсег и врста подршке које појединачне институције система пружају варира у зависности од организационих капацитета, укључујући и често недовољне финансијске и људске ресурсе. Организације цивилног друштва имају значајну улогу у пружању директне подршке злостављаној и занемареној деци, посебно оне које спроводе пројекте подршке деци из угрожених група, као што су деца са инвалидитетом, деца из ромске заједнице, деца у уличној ситуацији, деца која су жртве трговине људима, избеглице или расељена лица. Издвајају се следећи примери добре праксе за пружање директне подршке деци из рањивих група:

1) Склониште за ургентну заштиту злостављане деце које је успоставило Министарство за рад, запошљавање и социјалну политику;

2) Свратиште за децу улице је успоставио Центар за интеграцију младих;

3) Услуге директне подршке деци жртвама трговине људима које пружају Центар за заштиту жртава трговине људима, институције у оквиру система социјалне заштите, невладине организације АТИНА и АСТРА;

4) Програм дневног центра за децу и младе са проблемима у понашању који је успоставила невладина организација ИАН Телецентар;

5) Клуб за здраве промене за оснаживање деце са инвалидитетом изложене насиљу и занемаривању који је успоставио Центар за права детета уз подршку међународне добротворне организације ЛУМОС;

6) Инцест Траума Центар (ИТЦ), који пружа подршку деци која су жртве сексуалног насиља**.**

## 2.8. Главне слабости система за превенцију и заштиту деце од насиља

Мапирањем интервенција и консултацијама са бројним релевантним актерима током процеса истраживања за политике и праксе у националној студији «Насиље према деци. Детерминанте и фактори ризика» препознате су неке слабости система за превенцију и заштиту деце од насиља. Препознате слабости су узете у обзир у дефинисању циљева, мера и активности садржаних у овом документу.

1) Не постоји функционално, ефикасно централно мултисекторско тело одговорно за координацију, праћење и оцењивање ефеката политика и мера за превенцију и заштиту, као ни редовно извештавање о оствареним резултатима, недостацима и координацији интересних група.

2) Не постоји развијена методологија за систематично праћење примене постојећих протокола, како на нивоу сваког појединачног сектора у систему заштите, тако и протокола који уређују међусекторску сарадњу. Методологија постоји у сектору унутрашњих послова (МУП), а од 2016. године и Републички завод за социјалну заштиту (РЗСЗ) је развио методологију за праћење примене протокола у систему социјалне заштите.

3) Не постоји централизована административна евиденција за све релевантне системе која би омогућила једноставан, поуздан и за различите заинтересоване стране (укључујући и организације цивилног друштва и истраживачку заједницу) доступан приступ подацима, било у циљу заштите деце од насиља у пракси или у циљу анализе стања. У појединим секторима нпр. у здравству, социјалној заштити, унутрашњим пословима, постоји или је у току увођење обједињеног система евиденције, али је неопходна њихова централизација.

4) Процеси праћења и евалуације интервенција (закона, политика, мера, програма, услуга) ретки су и несистематски. Ови процеси који представљају услов и основу (ре)дефинисања политика и мера нису на адекватан начин уграђени у систем превенције и заштите.

5) Интервенције нису увек прилагођене специфичностима појединих окружења, односно не узимају довољно обзир да ли се ради о сеоским и градским, развијенијим и неразвијенијим срединама .

6) Систем је у већој мери усмерен ка заштити детета када се насиље већ догодило, него ка спречавању и сузбијању насиља према детету. Програми превенције су ретки, нису континуирани, ни систематски и најчешће немају велики обухват.

7) Програми подршке родитељству и породицама су слаби или непостојећи, осим за породице изложене вишеструким ризицима које су корисници социјалне заштите. Нема довољно служби, нарочито на локалном нивоу, за подршку родитељима у тешкој ситуацији или у решавању конкретних проблема.

8) Не врши се вредновање ефеката измештања деце из породица, нити процена могућих алтернативних видова заштите пре примене ове мере. Хитно смештање у хранитељске породице није у довољној мери законски уређено и не подстиче се доследна примена ове мере у пракси.

9) Деинституционализација се не одвија довољно брзо. Још увек је значајан број деце смештен у велике резиденцијалне установе у којима су услови за њихов развој и квалитет живота врло неповољни и деца су изложена ризику од вишеструких облика насиља.

10) Установе и организације које штите децу од насиља не располажу довољним људским ресурсима или финансијским средствима, што отежава обезбеђивање одрживости бројних програма и активности у области превенције и заштите деце од насиља. Многе услуге у области превенције и заштите деце од насиља нису препознате, односно финансиране од стране надлежних органа.

11) Услуге за децу у покрету – деца мигранти и избеглице, која путују сама су неразвијене: смештајни капацитети нису прилагођени њиховим потребама, смештена су са одраслима што их додатно излаже ризику од насиља; неадекватни су механизми упућивања који доводе до секундарне виктимизација деце миграната и избеглица; процене најбољег интереса детета се спроводе спорадично за децу без пратње (или у покрету), а не превентивно; ксенофобија према деци мигрантима и избеглицама од стране локалног становништва је местимично присутна.

12) Дечји, рани и принудни бракови, злоупотреба дечјег рада и донекле заштита деце у уличној ситуацији (организације и појединци ангажовани на оснивању „Свратишта” учинили су напоре у подизању свести о овом проблему) остају углавном изван кампања, обука и сличних активности које треба да допринесу повећању свести и повећању компетенција стручњака да са овим облицима насиља раде**.**

13) Услуге и програми за децу у сукобу са законом (лица испод 14 година живота), која беже из установа социјалне заштите или од куће, бораве на улици и испољавају асоцијално и антисоцијално понашање, за децу са дуготрајним и вишеструким сметњама у понашању, емоционалном и социјалном развоју и функционисању, недовољно су развијени (нпр. програми интензивног третмама у социо-здравственим установама), као и услуге и програми у заједници за подршку деце са инвалидитетом и сметњама у развоју.

## 2.9. Кључни приоритети за политике унапређења превенције и заштите деце од насиља

Као резултат истраживања, мапирања и консултација са кључним интересним групама у систему за превенцију и заштиту деце од насиља (истраживачима, стручњацима, активистима, пружаоцима услуга из цивилног сектора, државним службеницима и креаторима политика), дефинисана је листа од девет кључних приоритета за актуелну политику усмерену на интервенције у систему превенције и заштите деце од насиља.

**1)Боља усклађеност интервенција са релевантним политикама.** Препоручује се да у новом стратешком оквиру структурне детерминанте и шири друштвено-економски, културни и институционални фактори буду узети у обзир на систематичнији и доследнији начин, те да политике заштите од насиља према деци буду доследније повезане са другим релевантним политикама које су директније усмерене на ове детерминанте насиља. Ту спадају: политике борбе против сиромаштва и социјалне искључености, како генералне, тако и оне које су посебно намењене побољшању укључености конкретних група (Роми, особе с инвалидитетом и др.), као и стратегије које одређују развој одређених области (нпр. рурални развој) или одређених сектора (нпр. социјалне заштите, запошљавања, образовања, јавног здравља итд.).

**2) Јачање улоге Савета за права детета као кључног** механизма за координацију, праћење и евалуацију мера и активности за превенцију и заштиту деце од насиља.

**3) Јачење међусекторске сарадње.** Међусекторска сарадња и успостављање партнерства је један од *предуслова*  ефикасног функционисања система превенције и заштите деце од насиља. Препоручује се доношење протокола који уређују међусекторску сарадњу у коме се дефинишу области сарадње прописују процедуре сарадње, улоге и одговорности свих сектора релевантних за заштиту деце од насиља и развијање методологије за систематично праћење примене овог протокола.

**4) Побољшање ефикасности система праћења**. Препоручује се јачање система праћења спровођења протокола, ефикасности међусекторских тимова у локалним заједницама и функционисања сваког појединачног дела система превенције и заштите деце од насиља, као и систематски развој и примена система раног упозоравања с јасним индикаторима и механизмима узбуњивања. С тим у вези најважније је усагласити максимално могуће дефинисане параметре праћења и методологије извештавања уз бољу координсаност истог.

5) Унапређење **локалног нивоа система заштите**. Препоручује се развој локалних акционих планова и расподеле локалних буџета, те преношење добрих локалних пракси на регионални или национални ниво.

6) Континуирани рад на  **подизању свести и промена друштвених норми, вредности и ставова.** Препоручује се даљи наставак кампања нулте толеранције према насиљу, подстицања ненасилне комуникације, забране насилног дисциплиновања деце и подстицања родне равноправности и недискриминације.

7) **Унапређивање компетенција заспослених** у институцијама које се баве децом. Препоручује се развој програма обуке за примену стратегија, акционих планова и протокола које се односе на заштиту деце од насиља, као и програма обуке за пружање услуга које се односе на превенцију и заштиту деце од насиља – за носиоце правосудних функција, државне службенике, као и представнике јавних служби и организација цивилног друштва.

8) **Подршка породицама у развоју родитељских компетенција.** Препоручује се развој подршке породицама, који треба да обухвати низ различитих мера и услуга које ће омогућити превенцију, рано откривање и реаговање, укључујући и услуге породичног сарадника: систем ране интервенције кроз педијатријску и патронажну службу; развојна саветовалишта; праћење у систему образовања и васпитања; програми превенције који ће ојачати родитељске вештине; програми рехабилитације за починиоце насиља.

9) **Развој услуга превенције, директне подршке и заштите деце из осетљивих група.**  Ту спадају: деца са сметњама у развоју и инвалидитетом, деца у сукобу са законом, деца изложена дечјем раду, дечјем, раном и принудном браку, деца из ромских насеља, деца која су мигранти и избеглице, а нарочито деца без пратње. Препоручује се развој система идентификовања и раног упозоравања у овим областима, као и проширење и омасовљење и обезбеђење одрживог финансирања постојећих услуга (нпр. свратишта за децу у уличној стиуацији или децу у сукобу са законом, као и програме интензивног третмана према деци у сукобу са законом, које по закону треба да обезбеде и финансирају јединице локалне самоуправње, што у пракси није увек случај).

10) **Убрзавање деинституционализације, али уз истовремено јачање надзора над установама** за смештај деце. До завршетка процеса деинституционализације, препоручује се редовнији и ефикаснији надзор над установама, као и редовно вршење надзора везаног за насиље према деци у хранитељским породицама.

11) **Обезбеђивање и јачање финансирања система превенције и заштите од насиља према деци и с њим повезаних програма.** Држава има одговорност да истраје у посвећености овом питању и препоручује се обезбеђивање јавних средстава ради успешног извршења преузетих обавеза. Такође се препоручује да Влада ефикасније користи партнерства и сарадњу с међународним донаторима ради усмеравања расположивих средстава у ове програме.

Наведена листа приоритета свакако није искључива и комплетна. Постоје бројне друге интервенције које су неопходне за даљи развој система за превенцију и заштиту деце од насиља. Међутим, ови приоритети су препознати као минималан услов без којег даљи развој овог система није могућ.

# 3. ВИЗИЈА И ЦИЉЕВИ

## 3.1. Визија

Сва деца у Србији одрастају у безбедном и подстицајном окружењу у коме се у потпуности поштује право детета на заштиту од свих видова насиља.

## 3.2. Општи циљ

Обезбеђен континуирани свеобухватни одговор друштва на насиље према деци, у складу са динамиком изазова, ризика и претњи, кроз унапређен систем превенције, заштите и подршке.

## 2.3. Посебни циљеви

1) Унапређена превенција и систематски рад на промени ставова, вредности и понашања у односу на насиље према деци

2) Унапређене интервенције усмерене ка заштити деце од насиља

3) Унапређени нормативни, институционални и организациони механизми за превенцију и заштиту деце од насиља

# 4. МЕРЕ И АКТИВНОСТИ

Ради достизања општег и посебних циљева Стратегије, реализоваће се следеће мере и активности.

**Посебан циљ 1: Унапређена превенција и систематски рад на промени ставова, вредности и понашања у односу на насиље према деци**

**Мера 1.1. Континуиране обуке, промотивне активности и сензибилизација јавности**

***Активност 1.1.1***. Kонтинуиране обуке деце од најранијег узраста у оквиру система образовања и васпитања, спортских, културних и рекреативних и других установа и организација, за права детета, ненасилну комуникацију, толеранцију на различитости, антидискриминацију, родну равноправност, као и информисање о механизмима заштите од свих облика насиља којима деца могу бити изложена;

***Активност 1.1.2***. Обука родитеља, старатеља и хранитеља за права детета, конструктивно, ненасилно васпитање, позитивно дисциплиновање деце, као и систематско информисање о механизмима заштите од свих облика насиља којима деца могу бити изложена;

***Активност 1.1.3.***Укључивање у програме основног образовања стручњака који непосредно раде са децом и континуирана обука за права детета, за ненасилну комуникацију, толеранцију на различитости, антидискриминацију, родну равноправност, конструктивно, ненасилно васпитање, позитивну дисциплину, као и информисање о механизмима заштите од свих облика насиља којима деца могу бити изложена;

***Активност 1.1.4***. Подизање свести најшире јавности о различитим облицима насиља према деци, штетном утицају и последицама које насиље оставља на дете и одговорности друштва за превенцију и заштиту све деце од свих видова насиља у различитим окружењима;

***Активност 1.1.5*.** Сензибилизација медија за права детета, промовисање ненасиља, недискриминације и равноправности и професионално информисање и извештавање јавности о свим облицима насиља над децом, као и o механизмима за превенцију и заштиту од насиља, уз поштовање најбољег интереса детета.

***Активност 1.1.6.*** Учествовање деце у осмишљавању и преношењу кључних порука кампања о превенцији и заштити деце од свих облика насиља својим вршњацима и породицама на начин прилагођеном њиховом узрасту.

**Мера 1.2. Оснаживање деце и породице за превенцију насиља**

***Активност 1.2.1***. Унапређивање компетенција одраслих за квалитетно партнерско и родитељско функционисање кроз систематске превентивне програме, широко доступне свим друштвеним групама.

***Активност 1.2.2***. Оснаживање деце и породице да препознају насиље, потенцијалне ризике и како да користе механизме породичне заштите.

***Активност 1.2.3.***Укључивање деце у креирање програма за превенцију насиља према деци од најранијег узраста и обука деце кроз вршњачку едукацију о превенцији и заштити деце од свих облика насиља, као и о ненасилним начинима решавања сукоба.

***Активност 1.2.4.*** Обезбеђивање и оснаживање учешћа деце у раду међународних мрежа, форума, група и сл. које се баве заштитом права детета.

***Активност 1.2.5***. Укључивање деце у активности и извештавање Радне групе за праћење и извештавање о спровођењу и унапређењу Стратегије

**Мера 1.3. Рана интервенција, подршка деци и породици у ризику**

***Активност 1.3.1***. Информисање родитеља о карактеристикама различитих форми насиља, мерама заштите, начинима препознавања и реаговања и негативним ефектима које насиље има на децу.

***Активност 1.3.2*.** Препознавање деце у ризику од различитих облика насиља и пружање интензивне и интегрисане подршке, укључујући и подршку породици у ризику (програми здравствене и психосоцијалне подршке родитељима деце са сметњама у развоју и инвалидитетом, породични сарадник, програми интензивног третмана болести зависности, породично саветовање, мере за смањење сиромаштва, подршка запошљавању, увезивање и координација подршки из различитих система и др.).

**Посебни циљ 2:Унапређене интервенције усмерене ка заштити деце од насиља**

**Мера 2.1. Заштита и подршка деци жрвама и сведоцима насиља и њиховим породицма**

***Активност 2.1.1****.* Постизање делотворне и ефикасне правне заштите деце од свих облика насиља, укључујући заштиту ненасилних чланова породице, применом мера заштите код непосредне опасности од насиља, доследном применом мера породичноправне заштите и одговарајућих мера кривичноправне заштите деце.

***Активност 2.1.2*.** Развијање услуга за заштиту права и интереса деце жртава и деце сведока насиља, као и ненасилних чланова њихове породице, у свим фазама истраге и судских поступака, тако да се обезбеди безбедност и избегавање секундарне виктимизације детета.

***Активност 2.1*.3.** Увођење обавезних услуга подршке доступне свој деци: осигуравање безбедност, здравствене и психосоцијалне подршке, колизијског старатеља или привременог заступника, (ако су интереси детета у супротности са интерсима дететовог законског заступника) и бесплатне правне помоћи коју пружају адвокати специјализовани за заступање деце жртава и сведока насиља.

***Активност 2.1.4****.* Обезбеђивање специјализованих услуга деци жртвама свих облика насиља: СОС телефонске линије; психотерапијске услуге за децу жртве и сведоке насиља индивидуализоване у односу на потребе и узраст деце; услуге ургентог смештаја; услуге кризне интервенције; развијање и примена процедура и програма за спречавање секундарне виктимизације у раду са децом жртвама насиља.

***Активност 2.1.5.***Oбезбеђивање одрживости модела добре праксе / сервиса / услуга за подршку деци жртвама и сведоцима насиља (на пример јединице за подршку у кривичном поступку деци жртвама и сведоцима насиља и друге услуге).

**Мера 2.2. Развијање механизама за учиниоце и жртве насиља**

***Активност 2.2.1***. Обезбеђивање третмана за малолетне учиниоце насиља и третмана за одрасле учиниоце насиља над децом, којима су изречене превентивне мере или казне условне осуде.

***Активност 2.2.2*.** Развијање механизама и програма подршке, праћења и надзора за малолетна лица учиниоце насиља којима је изречена васпитна мера, односно условни отпуст.

***Активност 2.2.3***. Развијање и примена програма постпеналне помоћи за малолетне извршиоце кривичних дела.

**Активност 2.2.4.** Развијање програма за занемарену и децу без одговарајућег родитељског старања, децу у сукобу са законом, децу са сметњама у развоју, децу мигранте која се налазе у Србији, ради заштите од злоуптреба и експлоатације, жртве злоупотребе дечјег рада, трговине децом и искоришћавање деце у проституцији; децу у уличној ситуацији.

**Мера 2.3. Унапређивање комепетенције професионалаца за заштиту и подршку деци**

***Активност 2.3.1***. Унапређивање стручних компетенција професионалаца за процену безбедности детета и ненасилних чланова породице, разумевање општих принципа заштите (безбедност, хитност, дисбаланс моћи, најбољи интерес детета, партиципација детета, неприхватљивост обавезних алтернативних решења и казни, поверавање и виђање у складу са принципом безбедности), израду стручних процена, саветодавни рад и подршку деци (прилагођену узрасту, посебно раном и специфичним потребама детета) и ненасилним члановима породиц~~и~~е, са акцентом на интерсектортске и специјализоване секторске обуке.

***Активност 2.3.2***. Креирање, акредитација и спровођење заједничког програма обуке за примену Стратегије за превенцију и заштиту деце од насиља, акционих планова и протокола које се односе на заштиту деце од насиља, за носиоце правосудних функција, полицијске службенике, представнике здравственог система, васпитно-образовног система, система социјалне заштите, тржишта рада, службеника у центрима за азил и организацијама цивилног друштва/пружаоцима услуга и програма обуке за примену посебних секторских протокола.

***Активност 2.3.3***. Обезбеђивање континуираног праћења, супервизије, менторске подршке и евалуације професионалаца који раде на заштити деце од свих облика насиља и пружању подршке жртвама и породицама.

**Посебни циљ 3: Унапређени номративни, институционални и организациони механизми за превенцију и заштиту деце од насиља**

**Мера 3.1. Јачање системских и институционалих механизама одговора на све облике насиљ~~а~~ према деци**

***Активност 3.1.1*.**Извршити измене и допуне законских и подзаконских прописа у области права детета, у складу са међународним стандардима и обавезама које је преузела Република Србија.

***Активност 3.1.2*.** Иновирање и међусобно усаглашавање Општег и посебних протокола за заштиту деце од насиља, увођење обавезности примене њиховог садржаја и механизама праћења и контроле.

***Активност 3.1.3*.** Унапредити систем пријављивања и процесуирања насиља према деци.

***Активност 3.1.4****.* Осигурати примену и механизме надзора примене позитивних законских прописа у односу на хитно и интегрисано деловање свих система у заштити деце од насиља, укључујући одговорност професионалаца.

***Активност 3.1.5***. Прописивање експлицитне забране телесног кажњавања деце као облика дисциплиновања у породичном законодавству Републике Србије, у складу са међународним стандардима и обавезама које је преузела Република Србија у заштити деце.

***Активност 3.1.6.*** Израда Правилника за заштиту деце и младих од насиља у рекреативним и спортским активностима.

Мера 3.2. Јачање међусекторске сарадње и успостављање партнерства као предуслова ефикасног функционисања система превенције и заштите деце од насиља

***Активност 3.2.1*** Доношење протокола који уређују међусекторску сарадњу у коме се дефинишу области сарадње и прописују процедуре сарадње, улоге и одговорности свих сектора релевантних за заштиту деце од насиља и развијање методологије за систематично праћење примене овог протокола.

**Мера 3~~.~~3 Успостављање, развој и обезбеђивање одрживости програма мера и услуга усмерених на заштиту деце од насиља**

***Активност 3.3.1.*** Развој нових (специјализованих) услуга и интегрисање добрих модела услуга у систем, тако да се обезбеди њихова одрживост и заступљеност у што већем броју локалних заједница.

***Активност 3.3.2..*** Унапређивање капацитета установа и органа на локалном нивоу за међусекторску сарадњу у примени закона и протокола у конкретним случајевима заштите деце од свих облика насиља.

***Активност 3.3.3****.* Успостављање и унапређење локалних међусекторских споразума увођењем стратешких тела на нивоу локалне заједнице за планирање, буџетирање и праћење мера и услуга превенције и заштите деце од насиља

***Активност 3.3.4****.*Обезбеђивање минималног пакета услуга и програма за превенцију и заштиту деце од насиља у свакој локалној самоуправи.

***Активност 3.3.5.*** Прописати обавезу да национални и локални органи финансијске трансфере у оквиру планираних буџета вежу за развој социјалних услуга у области превенције и заштите од насиља према деци.

***Активност 3.3.6****.* Обезбеђивање средстава кроз механизам наменских трансфера за програме превенције и заштите деце од насиља, и прописивање обавеза да се део наменских трансфера користи за развој услуга усмерених за превенцију и заштиту деце од насиља.

**Мера 3.4. Унапређивање система за прикупљање и управљање подацима**

***Активност 3.4.1*.**Развити јединствен, родно сензитиван и усаглашен систем евидентирања и праћења случајева насиља у свим релевантним секторима (здравствена и социјална заштита, образовање, полиција, правосуђе, организације цивилног друштва).

***Активност 3.4.2***. Израдити и стандардизовати индикаторе и установити национални систем за прикупљање и анализу података о насиљу према деци.

***Активност 3.4.3*.** Иницирање и обезбеђивање подршке за истраживања о насиљу према деци на националном и локалном ниову.

***Активнст 3.4.4***. Пратити врсте и учесталости насиља према деци, путем истраживања; идентификовати повезаности здравствених, социјалних, економских и културних утицаја на појаву и последице насиља према деци; проучавати факторе ризика и заштите деце од насиља.

***Активност 3.4.5*.** Изградња капацитета за праћење, извештавање и евалуацију примене Стратегије на свим нивоима (националном, регионалном, локалном нивоу), укључујући учешће деце у том процесу.

# 5. УПРАВЉАЊЕ СТРАТЕГИЈОМ

Примена Стратегије захтева планирање и координисано ангажовање на националном, покрајинском и локалном нивоу. Ову стратегију спроводе државни органи и органи локалне самоуправе Републике Србије у оквиру својих надлежности у сарадњи са организацијама цивилног друштва. У случајевима када је активност у надлежности више органа, онај орган који има претежну надлежност преузима одговорност за њено извршење, а сви остали су именовани као партнери.

Управљање Стратегијом састоји се од праћења, извештавања и оцењивања спровођења Стратегије. Праћењем, извештавањем и оцењивањем испуњености циљева Стратегије, процењује се ефективност, ефикасност и релевантност спроведених активности. На наведени начин се такође, детаљније анализирају проблеми и препреке које су настале у процесу спровођења Стратегије, препознају остварена побољшања у раду како би се створили услови за предлагање нужних измена и допуна.

Ради праћења и извештавања о примени Стратегије, Влада ће образовати Радну групу. Радну групу чине представници министарстава и државних органа, који поседују стручна знања из области од значаја за спровођење Стратегије и то: Министарства унутрашњих послова, Министарства правде, Министарства просвете, науке и технолошког развоја, Министарства здравља, Министарства за рад, запошљавање, борачка и социјална питања, Министарства трговине, туризма и телекомуникације, Министарства финансија, Министарства омладине и спорта, Министарства за државну управу и локалну самоуправу, Републичког јавног тужилаштва, Канцеларије за људска и мањинска права, Тима за социјално укључивање и смањење сиромаштва и представника организација цивилног друштва.

Састав Радне групе, председник, његов заменик, задаци и рок извршења задатака Радне групе уређују се решењем о образовању Радне групе.

Организације цивилног друштва учествују у праћењу и извештавању о спровођењу Стратегије, именовањем представника организација цивилног друштва које се баве унапређењем положаја и заштитом права детета. Представник организација цивилног друштва бира се у сарадњи са Канцеларијом за сарадњу са цивилним друштвом, о чему ова канцеларија обавештава Радну групу.

У складу са принципом партиципације деце, као једним од основних принципа на којима се ова Стратегија заснива, неопходно је разрадити механизме који ће осигурати учешће деце у управљању Стратегијом односно у процесу праћења, извештавања и оцењивања спровођења Стратегије, који су за сада у повоју.

О реализацији мера и активности и испуњености циљева Стратегије, Радна група прикупља податке од државних органа задужених за реализацију конкретних мера и активности; обједињује их у извештаје које доставља Савету за права детета најмање два пута годишње.

Савет за права детета, оцењује напредак у спровођењу Стратегије и Акционог плана, на основу извештаја Радне групе за спровођење и праћење Стратегије, даје предлоге мера за решавање уочених проблема, ангажовања потребних ресурса и усклађује поступање по планираним мерама и активностима. Савет за права детета, у складу са утврђеним чињеницама током праћења и извештавања, може да предложи Влади измене и допуне Стратегије.

Основ за праћење и оцењивање Стратегије су акциони планови за њену примену.

Непосредну одговорност за управљање Стратегијом има Министарство за рад, запошљавање, борачка и социјална питања, које обавља и стручне и административно-техничке послове за Радну групу и Савет за права детета.

# 6. СРЕДСТВА ЗА СПРОВОЂЕЊЕ СТРАТЕГИЈЕ

Средства за спровођење Стратегије за превенцију и заштиту деце од насиља, обезбеђиваће се из различитих извора и то: из редовних буџетских средстава, буџета јединица локалне самоуправе, средстава донатора, односно помоћу програма и пројеката који ће се донети на основу ове стратегије и њеног акционог плана.

Како би се осигурала примена Стратегије, организације цивилног друштва ће бити укључене као реализатори појединих активности.

Средства за спровођење Стратегије могу се одвајати из буџетске линије 481 – дотације невладиним организацијама, кроз посебно креиране конкурсе за спровођење појединих делова Стратегије.

Средства за спровођење Стратегије конкретно се исказују у акционим плановима за спровођење Стратегије.

# 7. АКЦИОНИ ПЛАНОВИ

Влада ће доносити двогодишње акционе планове за спровођење ове стратегије.

Акционим плановима се, у складу са циљевима Стратегије, дефинишу мере, активности, одговорна институција и партнери, показатељи (индикатори), рокови и ресурси.

Акциони план за примену Стратегије за први двогодишњи период након доношења Стратегије (2018-19) саставни је део Стратегије.

# 8. ЗАВРШНА ОДРЕДБА

Ову стратегију објавити у „Службеном гласнику Републике Србије”.

\_\_\_Број: \_\_\_\_\_\_\_\_\_\_\_

У Београду, \_\_\_\_\_\_ 2018. године

**В Л А Д А**

 **ПРЕДСЕДНИК**

1. World Report on Violence and Health, Summary, Geneva, WHO, 2002. Available at: <http://www.who.int/violence_injury_prevention> [↑](#footnote-ref-1)
2. Попис становништва, домаћинстава и станова 2011. у Републици Србији, Републички завод за статистику, Београд, 2011, доступан на www.popis2011.stat.rs; [↑](#footnote-ref-2)
3. Насиље према деци у Србији. Детерминанте фактори ризика и интервенције. Национални извештај. УНИЦЕФ, Београд, 2016 [↑](#footnote-ref-3)
4. *Закон о ратификацији Конвенције о правима детета* „Службени лист СФРЈ – Међународни уговори”, број 15/90 и „Службени лист СРЈ – Међународни уговори” бр. 4/96 и 2/97.Република Србија је по основу сукцесије од 2001. године чланица Конвенције о правима детета [↑](#footnote-ref-4)
5. Закон о ратификацији Протокла о продаји деце, дечијој проституцији и дечијој порнографији „Службени лист СРЈ – Међународни уговори”, број 7/02 и Закон о ратификацији Протокола уз Конвенцију о правима детета о учешћу деце у оружаним сукобима, „Службени лист СРЈ – Међународни уговори”, број 7/02 [↑](#footnote-ref-5)
6. СФРЈ је ратификовала Пакт законом од 30. јануара 1971. године („Службени лист СФРЈ“, бр. 7/71). Уз Пакт су усвојена и два протокола и то:  Опциони протокол уз Међунаронди пакт о грађанским и политичким правима  који је ступио на снагу 23. марта 1976. године и Други опциони протокол уз Међунаронди пакт о грађанским и политичким правима  који је ступио на снагу 11. јула 1991. године. Савеза Република Југославија је оба протокола ратифковала 2001. године (“Службени лист СРЈ“- Међународни уговори , бр.  4/2001). [↑](#footnote-ref-6)
7. СФРЈ је Пакт ратификовала у јулу 1971. године ("Службени лист СФРЈ- Међународни уговори", бр. 7/71). Након промена октобра 2000. године Савезна Република Југославија је 12. марта 2001. године дала сукцесорску изјаву у Уједињеним нацијама која се односила и на поновно приступање Међународном пакту о економским, социјалним и културним правима. [↑](#footnote-ref-7)
8. „Службени гласник РС –Међународни уговори“, бр. 12/13; [↑](#footnote-ref-8)
9. „Службени гласник РС“ број 85/2005 [↑](#footnote-ref-9)
10. „СлужбенигласникРС”, број 92/17 [↑](#footnote-ref-10)
11. ”Службени гласник РС”, број 77/17 [↑](#footnote-ref-11)
12. У оквиру Министарства унутрашњих послова успостављена је *Канцеларија за координацију активности у борби против трговине људима*,која прати, координира, надзире и усмерава примену мера и активности у борби против трговине људима, врши стручне припреме за седнице Савета за борбу против трговине људима и спроводи одлуке Савета. [↑](#footnote-ref-12)
13. Одлука о оснивању Координационог тела за родну равноправност, 05 Број 02-13613/2014-1 од 30. октобра 2014. године [↑](#footnote-ref-13)
14. ”Службени гласник РС”, број 98/06 [↑](#footnote-ref-14)
15. ”Службени гласник РС", бр. 18/2005, 72/2011 - др. закон и 6/2015 [↑](#footnote-ref-15)
16. "Службени гласник РС", број 24/2011 [↑](#footnote-ref-16)
17. "Службени гласник РС", број 94/2016 [↑](#footnote-ref-17)
18. "Службени гласник РС", бр. 85/2005, 88/2005 - испр., 107/2005 - испр., 72/2009, 111/2009, 121/2012, 104/2013, 108/2014 и 94/2016) [↑](#footnote-ref-18)
19. ”Службени гласник РС”,, број 85/05 [↑](#footnote-ref-19)
20. ”Службени гласник РС”, број 32/13. Закон је у јавности познат као ”Маријин закон”. [↑](#footnote-ref-20)
21. ”Службени гласник РС",брoj 22/2009 [↑](#footnote-ref-21)
22. „Службени гласник РС“, бр. 88/2017, [↑](#footnote-ref-22)
23. „Службени гласник РС”, број 10/16 [↑](#footnote-ref-23)
24. "Службени гласник РС", бр. 24/2005, 61/2005, 54/2009, 32/2013 и 75/2014 [↑](#footnote-ref-24)
25. Службени гласник РС”, број 36/2010 [↑](#footnote-ref-25)
26. Службени гласник РС бр. 36/2010 [↑](#footnote-ref-26)
27. World Health Organisation, (1999) *Report on Consultation on Child Abuse Prevention*, 29-31 March 1999, Geneva, World Health Organization, document WHO/HSC/PVI/99.1 [↑](#footnote-ref-27)
28. E. G. Krug et al. (eds.), World Report on Violence and Health [Svetski izveštaj o nasilju i zdravlju], Geneva, World Health Organization, 2002, p. 5. [↑](#footnote-ref-28)
29. Извештај независног стручњака за студију Генералног секретара Уједињених нација о насиљу над децом

(„World Report on Violence against Children“) (Женева, 2006.), стр. 63-66. [↑](#footnote-ref-29)
30. Ibid. [↑](#footnote-ref-30)
31. Council of Europe (2007) Eliminating corporal punishment (a human rights imperative for Europe’s children) 2nd edition. Belgium: Council of Europe Publishing. [↑](#footnote-ref-31)
32. Термин „дете сведок“ насиља у породици не односи се само на децу која непосредно присуствују чину насиља у породици, већ и на децу која су насиљу посредно изложена. *Општи протокол о поступању и сарадњи установа, органа и организација у ситуацијама насиља над женама у породици и партнерским односима*, Влада Републике Србије, 2011. [↑](#footnote-ref-32)
33. *Конвенција о спречавању и борби против насиља над женама и насиља у породици*, чл. 26 – Заштита и подршка за децу сведоке, „Службени гласник РС – Мешународни уговори“, бр. 12/2013. [↑](#footnote-ref-33)
34. Pinheiro, PS. World Report on Violence against Children. UN Secretary General’s Study on Violence against Children; 2006 [↑](#footnote-ref-34)
35. World Health Organisation, (1999) *Report on Consultation on Child Abuse Prevention*, 29-31 March 1999, Geneva, World Health Organization, document WHO/HSC/PVI/99.1 [↑](#footnote-ref-35)
36. *Конвенција Савета Европе о заштити деце од сексуалног искоришћавања и сексуалног злостављања*, чл. 18 – Сексуално злостављање, „Службни гласник РС – Међународни уговори“, бр. 19/2009. [↑](#footnote-ref-36)
37. Факултативни протокол уз Конвенцију о правима детета о продају деце, дечјој проституцији и дечјој порнографији (2000). [↑](#footnote-ref-37)
38. Протокол Уједињених нација о спрерчавању, сузбујању и кажњавању трговине људима, посебно женама и децом, који допуњава Конвенцију УН против транснационалног организованог криминала. Службени лист СРЈ – Међународни уговори, брт. 6 од 27. јуна 2001. [↑](#footnote-ref-38)
39. *Конвенција Савета Европе о борби против трговине људима*, чл. 4 – Дефиниције, „Службени гласник РС – Међународни уговори“, бр. 19/2009. [↑](#footnote-ref-39)
40. Ibid. чл. 19 – Кривична дела у вези са дечјом проституцијом; [↑](#footnote-ref-40)
41. Ibid. чл. 20 – Кривична дела у вези са дечјом порнографијом, и 21 – Кривична дела у вези са учешћем детета у порнографским представама; [↑](#footnote-ref-41)
42. Конвенција 182 Међународне организације рада о најтежним облицима дечјег рада (2000) коју је Република Србија ртификовала 2003. [↑](#footnote-ref-42)
43. Члан 389. Кривичног законика – кривично дело трговине малолетним лицима ради усвојења. [↑](#footnote-ref-43)
44. *Истраживање родно заснованог насиља у школама у Србији*, Ј. Ћериман и др., Факултет политичких наука, Центар за студије рода и политике, УНИЦЕФ, Србија, Београд, 2015; [↑](#footnote-ref-44)
45. „Род“ означава друштвено одређене улоге, понашања, активности и атрибуте, које дато друштво сматра прикладним за жене и мушкарце. „Родно засновано насиље над женама“ означава насиље које је усмерено против жене зато што је жена, односно оно које несразмерно погађа жене. *Конвенција о спречавању и борби против насиља над женама и насиља у породици*, чл. 3 – Дефиниције. [↑](#footnote-ref-45)
46. Извештај је објављен 2. априла 2014. године. <http://www.refworld.org/docid/53999c1b4.html/> [↑](#footnote-ref-46)
47. У вези са наведеним, Комитет је предложио да се донесе национални законодавни инструмент којим би се обезбедила законска дефиниција појма дете у складу са чланом 1. Конвенције, као и да држава измени Породични закон и да уклони све изузетке који омогућавају склапање брака лицу које није навршило 18 година. [↑](#footnote-ref-47)
48. Породични закон Републике Србије, члан 38. ("Сл. гласник РС", бр. 18/2005, 72/2011 - др. закон и 6/2015). <http://www.paragraf.rs/propisi/porodicni_zakon.html> [↑](#footnote-ref-48)
49. У циљу усклађивања са Истанбулском конвенцијом, измене и допуне Кривичног законика од 24. новембра 2016. године, које су ступиле на снагу 1. јуна 2017, уводе као ново кривично дело принудно закључење брака (чл. 187а). У том смислу, прописује се да ће онај ко употребом силе или претње принуди друго лице да закључи брак бити кажњен затовором од три месеца до три године. Такође, онај ко ради извршења овог дела одведе друго лице у иностранство или га у истом циљу наведе да оде у иностранство, биће кажњен затвором до две године. [↑](#footnote-ref-49)
50. Бабовић, М. (2015). Теоријски и истраживачки присутпи у проучавању структурног, културбог и директног насиља. Социологија, 57(2):331-352. [↑](#footnote-ref-50)
51. Ибид. [↑](#footnote-ref-51)
52. УНИЦЕФ. Насиље према деци у Србији. Детерминанте фактори ризика и интервенције. Национални извештај. 2016 [↑](#footnote-ref-52)
53. Балканска епидемиолошка студија о злостављању и занемаривању деце, 2012. [↑](#footnote-ref-53)
54. Извор: УНИЦЕФ. Насиље према деци у Србији. Детерминанте фактори ризика и интервенције. Национални извештај. 2016 [↑](#footnote-ref-54)
55. Републички завод за статистику и Истраживачка агенција Стратеџик маркетинг. (2006) *Истраживање вишеструких показатеља стања и положаја деце и жена у Републици Србији - МИЦС3*, 2005, Финални извештај. Београд [↑](#footnote-ref-55)
56. UNICEF. Serbia multiple indicator cluster survey 2010 – monitoring the situation of children and women, Belgrade: UNICEF, 2011 [↑](#footnote-ref-56)
57. UNICEF. Serbia multiple indicator cluster survey 2014 – monitoring the situation of children and women, Belgrade: UNICEF, 2015. [↑](#footnote-ref-57)
58. Извор:УНИЦЕФ. Насиље према деци у Србији. Детерминанте фактори ризика и интервенције. Национални извештај. 2016 [↑](#footnote-ref-58)
59. Извор: УНИЦЕФ. Насиље према деци у Србији. Детерминанте фактори ризика и интервенције. Национални извештај. 2016 [↑](#footnote-ref-59)
60. Савез МНРО Србија и УНИЦЕФ. Превенција и заштита деце са сметњама у развоју од насиља. Београд: Савез МНРО Србија и УНИЦЕФ, 2013. [↑](#footnote-ref-60)
61. Paunović et al. Survey of adverse childhood experinece among Serbian university students. Report from the 2013/2014 survey, Geneva: WHO. [↑](#footnote-ref-61)
62. *Истраживање родно заснованог насиља у школама у Србији*, Ј. Ћериман и др., Факултет политичких наука, Центар за студије рода и политике, УНИЦЕФ, Србија, Београд, 2015 [↑](#footnote-ref-62)
63. Ибид. [↑](#footnote-ref-63)
64. Савез МНРО Србија и УНИЦЕФ. Превенција и заштита деце са сметњама у развоју од насиља. Београд: Савез МНРО Србија и УНИЦЕФ, 2013. [↑](#footnote-ref-64)
65. Плут, Д, и Попадић, Д. У лавиринту насиља, Београд, Институт за психологију Филозофског факултета у Београду, 2007. [↑](#footnote-ref-65)
66. Мере за отклањање неправилности у вршењу послова смештаја децве и омладине у установе социјалне заштите (2006) [↑](#footnote-ref-66)
67. Упутство министра за рад , запошљавање, борачка и социјална питања о поступању центра за социјални рад у организовању помоћи и подршке породици у случајевима поѕтојања ризика од измештања деце (2015) [↑](#footnote-ref-67)
68. Ћирић Миловановић, Д, Шимоковић, Л. и др. Склоњени и заборављени - Сегрегација и занемаривање деце са сметњама у развоју и одраслих особа са интелектуалним тешкоћама у Србији, Београд: Иницијатива за права особа са менталним инвалидитетом, 2012. [↑](#footnote-ref-68)
69. Јањић, Б. и Бекер, К. Искључивање и сегрегација деце са сметњама у развоју на резиденцијалном смештају из образовнох система - Резултати истраживања „Образовање и живорт у заједници као предуслов равноправности деце са сметњама у развју“. Београд: : Иницијатива за права особа са менталним инвалидитетом. 2016. [↑](#footnote-ref-69)
70. Pinheiro, PS. World Report on Violence against Children. UN Secretary General’s Study on Violence against Children; 2006 [↑](#footnote-ref-70)
71. Попадић, Д., Бачанац, Љ. и др. Насилно понашање пема и међу децом и младима у спорту – резултати истраживања и препоруке. Београд: Центар за права детета, МОС, ГИЗ. 2011. [↑](#footnote-ref-71)
72. UNICEF: Child Protection – An analysis of Multiple Indiucator Cluster Survey Data. Beograd: UNICEF Serbia, 2015. [↑](#footnote-ref-72)
73. Ibid. [↑](#footnote-ref-73)
74. Извор: УНИЦЕФ. Насиље према деци у Србији. Детерминанте фактори ризика и интервенције. Национални извештај. 2016 [↑](#footnote-ref-74)
75. Попадић,Д. и Kузмановић, Д.Kоришћење дигиталне технологије, ризици и заступљеност дигиталног насиља међу ученицима у Србији", Институт за психологију Филозофског факултета Универзитета у Београду, Београд, 2013. [↑](#footnote-ref-75)
76. Попадић, Д. и Кузмановић, Д. Коришћење дигиталне технологијр, ризици и заступљеност дигиталног насиља међу ученицима у Србији, Београд. Министарство просвете, науке и технолошког развоја,Канцеларија УНИЦЕФ-а, Теленор, 2013 [↑](#footnote-ref-76)
77. Кузмановић, Д, Лајовић, Б и др. Дигитално насиље - превенција и реаговање. Београд: Ми истарство просвете, науке и технолошког развоја. Канцеларија УНИЦЕФа у Србији, Педагошко друштво Србије, 2016. [↑](#footnote-ref-77)
78. Engeström, Y. (2001). Expansive learning at work: Toward an activity-theoretical conceptualization. Journal of Education and Work, 14(1), 133-156. [↑](#footnote-ref-78)
79. . Насиље према деци у Србији. Детерминанте фактори ризика и интервенције. Национални извештај. УНЦЕФ, Београд, 2016 [↑](#footnote-ref-79)
80. Службени гласник РС“, број 61/16 [↑](#footnote-ref-80)
81. „Службени гласник РС”​, број 53/2017 [↑](#footnote-ref-81)
82. У-Репорт је платформа која ради путем СМС-а и друштвених мрежа и која омогућава свакоме да искаже мишљење о ситуацији у својој средини тако што одговара на питања о одређеној теми, у конкретном случају о насиљу према деци. Учешће У-Репортера је потпуно добровољно и анонимно. Појединачни одговори нигде не постају јавни, резултати се објављују само збирно, и свим подацима управља УНИЦЕФ. У-Репорт је у Србији пилотиран у новембру и децембру 2017. године. [↑](#footnote-ref-82)
83. Мапирање услуга социјалне заштите у надлежности ЈЛС (Матковић, Г., Страњаковић, М.,2016). [↑](#footnote-ref-83)